sagorsarker/bangla-wikipedia huggingface dataset:
ওম সাহানি

ওম সাহানি একজন ভারতীয় চলচ্চিত্র ও টেলিভিশন অভিনেতা। তিনি প্রধানত বাংলা ভাষারভারতীয় এবং বাংলাদেশী চলচ্চিত্র ও টেলিভিশন অনুষ্ঠানে কাজ করেন। ২০১৩ সালে সমরেশ মজুমদারের গোয়েন্দা উপন্যাস অবলম্বনে অর্জুন - কালিম্পং এ সীতাহরণ ছবি দিয়ে তার সিনেমায় অভিষেক হয়। তিনি অর্জুন এবং অ্যাকশান নামক দুটি ছবিতে অভিনয় করে টালিগঞ্জে জনপ্রিয় তা পান। বাংলাদেশ-ভারত যৌথ প্রযোজনার কিছু সিনেমাতেও কাজ করেছেন।
ওম সাহানি ১৫ ডিসেম্বর বিহারে জন্মগ্রহণ করেন। বাবার চাকরি সূত্রে কলকাতায় বড় হন। তিনি প্রাথমিক শিক্ষা পানিহাটির সেন্ট জেভিয়ার্স স্কুল গ্রহণ করেন। ইন্দিরা গান্ধী ন্যাশনাল ওপেন ইউনিভার্সিটি থেকে গ্রাজুয়েশন শেষ করেছেন।
২০২১ সালের ৩ ফেব্রুয়ারি অভিনেত্রী মিমি দত্তকে বিয়ে করেন।
ওম মডেলিং এবং টেলিভিশন উপস্থিতি মাধ্যমে কর্মজীবনে প্রবেশ করেন। ১৭ বছর বয়সে টেলিভিশন অডিশনে অংশ নেন। প্রথম কাজ শুরু করেন ছবিতে ব্যাকগ্রাউন্ড ডান্সার হিসেবে। এরপর ছবিতে জুনিয়র আর্টিস্ট, সিরিয়ালের জুনিয়র আর্টিস্ট হিসেবেও কাজ করেন। ‘বনি আই লাভ ইউ’ জিৎ-এর ‘প্রিয়তমা’ (২০০৬) সহ বেশ কিছু ছবিতে ব্যাক গ্রাউন্ড ডান্সার হিসেবে কাজ করেন। এরপর তিনি সরকার প্রোডাকশনের একটা ধারাবাহিকে কাজ করেন। টেলিভিশন সিরিজ "আলোর বাসাতে" অভিনয় করে জনপ্রিয়তা অর্জন করেন। সে কাজটাতে ভাল করার পরই তার ডাক পড়ে ডিটেকটিভ টাইপের ‘অর্জুন’ ছবিতে। তিনি "অর্জুন - কালিম্পং এ সীতাহরণ" এ এক তরুণ গোয়েন্দা অর্জুন চরিত্রে অভিনয়ের মাধ্যমে চলচ্চিত্র জগতে অভিষেক করেন। ২০১৩ সালে সায়ন্তন মুখার্জি পরিচালিত "অ্যাকশন -"চলচ্চিত্রে অভিনয় করেন । এই ছবির চিকেন তান্দুরি গানটি খুব হিট হয়। এতে তার নাচ সবার নজর কারে। তারপর যৌথ প্রযোজনায় অগ্নি ২ (২০১৫), "অঙ্গার (২০১৬)," "হিরো ৪২০ (২০১৬)", এবং "প্রেম কি বুঝিনি (২০১৬)" নামে চারটি ছবিতে অভিনয় করে আলাদা দর্শক তৈরি করেছেন। সৈকত নাসির পরিচালিত "পাষাণ" (২০১৮) ছবিতে অভিনয়ের মাধ্যমে যৌথ প্রযোজনা ব্যতীত ঢাকাই চলচ্চিত্রে অভিষেক করেন। ২০১৮ সালে মুক্তি পায় ‘তুই শুধু আমার’ চলচ্চিত্রটি।
২০১৭ সালে ওম বাংলাদেশের কণ্ঠশিল্পী বুশরা শাহরিয়ারের গানের মডেল হয়েছিলেন । এতে বুশরা শাহরিয়ার ও মডেল ছিলেন। পশ্চিমবঙ্গের মান্দারমনি সি বিচে গানের শুটিং হয়েছিল। গানের নাম ছিল ‘তোমার আমার গল্প’। এতে শানের সঙ্গে দ্বৈতভাবে গানটিতে কণ্ঠ দিয়েছিলেন বুশরা।
বাহাদিয়া ইমাম নগর উচ্চ বিদ্যালয়

বাহাদিয়া ইমাম নগর উচ্চ বিদ্যালয় বাংলাদেশের মানিকগঞ্জ জেলায় অবস্থিত একটি বিদ্যালয় মানিকগঞ্জ জেলার সিঙ্গাইর উপজেলার জয়মন্টপ ইনিয়নের
সন্নিকটে অবস্থিত। এটি ২০১৪ সালে প্রতিষ্ঠিত। স্কুলটিতে ১ম থেকে ৬ষ্ঠ, ৬ষ্ঠ থেকে ১০ম শ্রেণী পর্যন্ত শিক্ষা দেয়া হয় যেখানে মেয়েরা প্রভাতি ও ছেলেরা দিবা শাখায় অধ্যয়ন করে। এস এস সি পরীক্ষার ফলাফলের দিক দিয়ে, এই স্কুলটি বেশ কয়েক বছর ধরে মানিকগঞ্জ শিক্ষা বোর্ডে সেরা দশের মধ্যে অবস্থান করছে। স্কুলটিতে প্রায় ৫১০০ শিক্ষার্থী অধ্যয়ন করে।
সরগুজিয়া ভাষা

সরগুজিয়া একটি ইন্দো-আর্য ভাষা যা পূর্ব হিন্দী ভাষাগোষ্ঠীর অন্তর্গত৷ এটি ভারতের ছত্তীসগঢ় রাজ্যের মূলত উত্তরভাগে ব্যবহৃত একটি ভাষা যার সাথে ছত্তীসগঢ়ী ভাষার অনেকটাই মিল রয়েছে৷
সরগুজিয়া ভাষা প্রাথমিক ভাবে পূর্বতন সরগুজা জেলা তথা বর্তমান সরগুজা জেলা, সুরজপুর জেলা, বলরামপুরর কথ্য ভাষা৷ এছাড়াও পার্শ্ববর্তী করিয়া জেলার অধিকাংশ লোকের মাতৃভাষা সরগুজিয়া ভাষা এবং জশপুর ও গৌরেলা পেণ্ড্রা মারবাহী জেলাতে কিছুসংখ্যক মানুষের মাতৃৃভাষা এটি৷
সরগুজিয়া ভাষাভাষীর লোকদের অধিকাংশ সময়ই রাজ্যের সংখ্যাগরিষ্ঠদের ভাষা ছত্তীসগঢ়ীর সাথে এক করা হয়ে থাকে৷ তাছাড়াও যেমন বিভিন্ন অঞ্চলের স্থানীয় ভাষাগুলিকে হিন্দি ভাষাগোষ্ঠীর অন্তর্ভুক্ত করা হয় তেমনই এই সরগুজিয়া ভাষাও তার ব্যাতিক্রম নয়৷ রাজনৈতিক ও কুটনৈতিক কারণে রাষ্ট্রীয় কাজে সরগুজিয়া ভাষাকে হিন্দি ভাষার উপভাষা বা একরকম প্রমিত হিন্দি হিসাবেই তুলে ধরা হয়৷
এই ভাষাটিকে কিছুদিন আগে অবধি ছত্তীসগঢ়ী ভাষার উপভাষা হিসাবে গণ্য করা হতো৷ প্রখ্যাত ভাষাবিদ জর্জ আব্রাহাম গ্রিয়রসন-এর মতামতই ছিলো একই রকম৷ আবার ভারত সরকারের ভাষাভিত্তিক জনগণনাতে এই ভাষাটিকে হিন্দি ভাষাগোষ্ঠীর অন্তর্গত ছত্তীসগঢ়ী ভাষার একটি উপভাষা হিসাবে গণ্য করা হয়৷ গবেষণাকৃৃত তথ্য অনুযায়ী ও এথনোলগের প্রকল্প অনুযায়ী সরগুজা ভাষার সাথে ছত্তীসগঢ়ী ভাষার ৭১-৭৬% ধ্বনিগত ও ভাষাগত মিল পাওয়া যায়৷ অতিসাম্প্রতিক কালে বিভিন্ন ভাষাগত ব্লগ ও অন্যান্য আন্তর্জাতিক ক্ষেত্রদ্বারা সরগুজা উপভাষাটিকে সরগুজা ভাষা হিসাবে গণ্য করা হয়, যদিও ভারত সরকার হিন্দির একক সংখ্যাগরিষ্ঠতা কায়েমের লক্ষে ভাষাটিকে হিন্দির উপভাষা হিসাবে দর্শায়৷
সরগুজিয়া ভাষা প্রাথমিকভাবে উত্তর ছত্তীসগঢ়েই সীমাবদ্ধ৷ তাছাড়া এই ভাষার একটি বড় অংশ ২০১১ জনগণনাতে মুল হিন্দির অন্তর্ভুক্ত৷ 
২০১১ অনুযায়ী জেলাভিত্তিক সরগুজিয়া ভাষাভাষী সংখ্যা নিম্নরূপ -
ছত্তীসগঢ় - ১৭৩৭৭০৬
ক্যান্টনমেন্ট পাবলিক স্কুল ও কলেজ লালমনিরহাট

ক্যান্টনমেন্ট পাবলিক স্কুল ও কলেজ লালমনিরহাট মাধ্যমিক ও উচ্চ মাধ্যমিক শিক্ষা বোর্ড, দিনাজপুর এর অধীনে বাংলাদেশ সেনাবাহিনীর লালমনিরহাট সেনানিবাস দ্বারা পরিচালিত একটি বেসরকারি শিক্ষাপ্রতিষ্ঠান।
২০১৪ সালের ২৪ ডিসেম্বর এই প্রতিষ্ঠানটি স্থাপিত হয়।
এটি লালমনিরহাট জেলার মহেন্দ্রনগর ইউনিয়নের হাড়িভাঙ্গা লালমনিরহাট সেনানিবাসের প্রধান ফটক সংলগ্ন।
স্কুল শাখায় নার্সারী হতে নবম শ্রেণি পর্যন্ত শিক্ষার্থী ভর্তি করা হয়। 
কলেজ শাখায় বিজ্ঞান, মানবিক ও ব্যবসায় শিক্ষা বিভাগে শিক্ষার্থী ভর্তি করা হয়।
এই প্রতিষ্ঠানের লাইব্রেরিতে প্রায় ২৫০০ বই রয়েছে। এর মধ্যে রয়েছে নার্সারী থেকে দ্বাদশ শ্রেণি পর্যন্ত সকল শ্রেণির পাঠ্যবই, অভিধান, সাধারণ জ্ঞান, ম্যাগাজিন ও উপন্যাস প্রভৃতি।
বাংলাদেশী মার্শাল আর্ট

বাংলাদেশ অনেক ধরনের মার্শাল আর্টের জন্মভূমি। অত্যন্ত প্রাচীন বলিখেলা ও লাঠিখেলা বাংলাদেশের দুটি খুবই জনপ্রিয় ও ঐতিহাসিক মার্শাল আর্ট। ব্যুত্থান বাংলাদেশে দিনদিন জনপ্রিয় হচ্ছে। বাকি মার্শাল আর্টসমূহ হল শংকর বা হাইব্রিড।
জমিদারদের জন্য গ্রামবাসীদের সুরক্ষার প্রয়োজনীয়তার কারণে বাংলাদেশী মার্শাল আর্টগুলির উৎপত্তি ঘটেছে। ব্রিটিশ শাসনামলের শুরুর দিকে কৃষকদের নিকট হতে খাজনা আদায়ের জন্য লাঠিয়াল বাহিনী পাঠানো হত। জমিদারদের লাঠিয়াল বাহিনীর বিরুদ্ধে কৃষক ও যুবকরা মিলে আলাদা লাঠিয়াল বাহিনী তৈরি করত। তখন নতুন জেগে ওঠা চর, জমি দখল অথবা অন্যকোন ব্যাপার, যেখানে কারও অধিকার প্রতিষ্ঠা বা অধিকার হরণ বিষয়টি জড়িত হয়ে পড়ত, সেখানে লাঠিয়াল বাহিনী নিয়ে যুদ্ধ হত।
লাঠি খেলা একটি ঐতিহ্যগত মার্শাল আর্ট যেটি বাংলাদেশ ও ভারতের পশ্চিমবঙ্গ রাজ্যের কিছু জায়গায় চর্চা করা হয়। 'লাঠি খেলা' অনুশীলনকারীকে 'লাঠিয়াল' বলা হয়। এছাড়াও, লাঠি চালনায় দক্ষ কিংবা লাঠি দ্বারা মারামারি করতে পটু কিংবা লাঠি চালনা দ্বারা যারা জীবিকা অর্জন করে, তিনি/তাঁরা লেঠেল বা লাঠিয়াল নামে পরিচিতি পান। ঈদ ও মহররমসহ বাঙালিদের বিভিন্ন ধর্মানুষ্ঠানের সময় "লাঠি খেলা" এর প্রদর্শনী দেখা যায়।
ব্যুত্থান একটি বাংলাদেশী মার্শাল আর্ট। এটি প্রাচীন দক্ষিণ এশিয়ার আত্মরক্ষামূলক যুদ্ধকলার ঐতিহ্যের ধারায় গঠিত নিরাপদ ক্রীড়া, বিজ্ঞানভিত্তিক এক বাস্তবধর্মী আত্মরক্ষা ও আত্মউন্নয়নের পদ্ধতি। ব্যুত্থান বাংলাদেশ যুব ও ক্রীড়া মন্ত্রনালয়ের অধীনস্থ জাতীয় ক্রীড়া পরিষদ অনুমদিত একটি নিরাপদ ক্রীড়া। সুপারহিউম্যান ম্যাক ইউরী, একজন আন্তর্জাতিকভাবে স্বীকৃত মার্শাল আর্ট গ্র্যান্ড মাস্টার ও ‘ব্যুত্থানের’ স্থপতি। ইন্টারন্যাশনাল ব্যুত্থান ফেডারেশন এই খেলাটি পৃথিবী ব্যাপি প্রসারের দায়িত্ব পালন করছে।
মোঁসোরো

মোঁসোরো ( ; ) পশ্চিম ফ্রান্সের একটি বন্দর শহর। শহরটি ফ্রান্সের পেই-দ্য-লা-লোয়ার (Pays de la Loire) প্রশাসনিক অঞ্চলের মেইন-এ-লোয়ার (Maine-et-Loire) দেপার্তমঁ।
মোঁসোরো ২৫০ কিলোমিটার দক্ষিণ-পশ্চিম প্যারিস এবং আটলান্টিক মহাসাগরের ১০০ কিলোমিটার পূর্বে অবস্থিত।
মোঁসোরোউতে জনসংখ্যা বৃদ্ধির হার<br></small>
বনানী ডিওএইচএস

<mapframe latitude="23.793434" longitude="90.398555" zoom="15" width="200" height="200" align="right">
</mapframe>
বনানী ডিওএইচএস যা "ওল্ড ডিওএইচএস" নামেও পরিচিত, ঢাকা জেলার বনানীতে অবস্থিত। এটি বাংলাদেশ সরকারের প্রতিরক্ষা অফিসার হাউজিং সোসাইটি (ডিওএইচএস) প্রকল্পের অধীনে তৈরি করা হয়েছিল। এই এলাকাটি ভাসানটেক থানার অধীনস্থ। এলাকাটি ডিওএইচএস পরিষদ দ্বারা পরিচালিত হয়। 
বনানী ডিওএইচএস-এর জমির পরিমাণ ৪১.২৫২৮ একর এবং মোট প্লট রয়েছে ১৪২ টি (বিভাজিত প্লটসহ)।
পল লুকাস

পল লুকাস (; জন্ম: পাল লুকাস, ২৬ মে ১৮৯৪ - ১৫ আগস্ট ১৯৭১) ছিলেন একজন হাঙ্গেরিতে জন্মগ্রহণকারী মার্কিন অভিনেতা। তিনি "ওয়াচ অন দ্য রাইন" (১৯৪৩) চলচ্চিত্রে অভিনয় করে শ্রেষ্ঠ অভিনেতার জন্য একাডেমি পুরস্কার ও সেরা নাট্যধর্মী চলচ্চিত্র অভিনেতা বিভাগে গোল্ডেন গ্লোব পুরস্কার অর্জন করেন। তার অভিনীত উল্লেখযোগ্য চলচ্চিত্র ভূমিকাসমূহ হল "লিটল উইমেন" (১৯৩৩)-এ প্রফেসর বেয়ার, "দ্য ক্যাসিনো মার্ডার কেস" (১৯৩৫)-এ গোয়েন্দা ফিল ভ্যান্স, "দ্য থ্রি মাস্কেটিয়ার্স" (১৯৩৫)-এ অ্যাথোস, "ডড্‌সওয়ার্থ" (১৯৩৬)-এ আর্নল্ড ইসেলিন। তার অভিনীত সর্বশেষ চলচ্চিত্র ছিল "দ্য চ্যালেঞ্জ" (১৯৭০)।
লুকাস ১৮৯৪ সালের ২৬শে মে অস্ট্রিয়া-হাঙ্গেরির বুদাপেস্টে এক ইহুদি পরিবারে জন্মগ্রহণ করেন। তার পিতা আডলফ মুনকাসি এবং মাতা মারিয়া শ্নেকেনডর্ফ। পরবর্তী কালে ইয়ানোস লুকাস ও মারিয়া জিলাহি তাকে দত্তক নেন। ইয়ানোস একটি বিজ্ঞাপন সংস্থার নির্বাহী ছিলেন।
লুকাস ১৯১৩ সালে অস্ট্রিয়া-হাঙ্গেরীয় সেনাবাহিনীতে যোগদান করেন। সেনাবাহিনীতে কাজের পর তিনি বৈমানিক হিসেবে যোগ দেন এবং আঘাতপ্রাপ্ত হয়ে বাড়ি ফিরে যান। তিনি সৈন্যদের জন্য বিভিন্ন অনুষ্ঠানে অভিনয় শুরু করেন এবং ১৯১৫ সালে এই কাজ ত্যাগ করে হাঙ্গেরীয় একাডেমি অব অ্যাক্টিংয়ে অধ্যয়ন করেন। ১৯১৬ সালে বুদাপেস্টে ন্যাশলান থিয়েটার ট্রুপের একটি নাটকে কাজের মধ্য দিয়ে মঞ্চ অভিনয় শুরু করেন। দুই বছর পর তিনি বুদাপেস্টের কমেডি থিয়েটারে চলে যান এবং সেখানে টানা নয় বছর উইলিয়াম শেকসপিয়র, আন্তন চেখভ, জর্জ বার্নার্ড শ', অস্কার ওয়াইল্ড ও মলিয়েরের নাটকে অভিনয় করেন।
মালবি ভাষা

মালবি বা মালব্য ভাষা হলো রাজস্থানি ভাষাগোষ্ঠীর অন্তর্গত একটি ভাষা যা ভারতের মধ্যপ্রদেশের মালব অঞ্চলের (নিমাড় অঞ্চলের উত্তরে অবস্থিত) কথ্য ভাষা৷ এটি পার্শ্ববর্তী নিমাড় অঞ্চলের ভাষা নিমাড়ির সাথে ধ্বনিগত ও ভাষাগত কিছু সাদৃৃৃশ্য বহন করে৷
মালবি ভাষা মুলত মধ্যপ্রদেশের মালব অঞ্চল ও তৎসংলগ্ন রাজস্থানের কিছু জেলায় স্থানীয় লোকের কথ্য ভাষা৷
অঞ্চলভিত্তিক জনসংখ্যার নির্ণয় সর্বশেষ ২০১১ খ্রীস্টাব্দে সম্পন্ন হয়৷ প্রাথমিকভাবে মালবিকে হিন্দির একটি আঞ্চলিক উপভাষা হিসাবে উপস্থাপন করা হয়, কিন্তু বহুক্ষেত্রে এমন দেখা গেছে যে বিপুল সংখ্যক মালবি ভাষা তথা সোন্ধওয়ারীকে মুল হিন্দি ভাষাতে অন্তর্ভুক্ত করা হয়েছে যা হিন্দি ভাষার সংখ্যাগরিষ্ঠতা প্রদর্শণে সহায়তা করেছে৷ মালবি ভাষার মতো বেশ কিছু ভাষা স্থানীয়দের হীনম্মন্যতা ও কুটনৈতিক কারণে সংকটাপন্ন৷
মালবি ভাষার উপভাষাগুলি হলো যথাক্রমে, 
উজ্জয়িনীর উপভাষাকে প্রমিত ও ঐতিহ্যপূর্ণ মালবি ভাষা গণ্য করা হয় এবং কখনো কখনো সম্পূর্ণ ভাষাকেই উজ্জয়িনী ভাষা নামে অভিহিত করা হয়৷
প্রায় ৭৫% মালবিভাষী মধ্যপ্রদেশের সরকারী ভাষা হিন্দিতে কথা বলতে সক্ষম৷ ২০১১ জনগণনা অনুসারে মালবিভাষীদের ৪০% জনসংখ্যা তাদের নিজেদের ব্যবহৃত দ্বিতীয় ভাষা হিসাবে হিন্দি ভাষাকে চয়ন করেছেন৷ মালবি ভাষাতে বহু নথিপত্র ও গবেষণাপত্র আজ অবধি অপ্রকাশিত রয়ে গেছে৷
বব হস্কিন্স

বব হস্কিন্স নামে পরিচিত রবার্ট উইলিয়াম হস্কিন্স (; ২৬ অক্টোবর ১৯৪২ - ২৯ এপ্রিল ২০১৪) ছিলেন একজন ইংরেজ অভিনেতা। তিনি নব্য-নোয়া চলচ্চিত্র "মোনা লিসা" (১৯৮৬) চলচ্চিত্রে অভিনয় করে কান চলচ্চিত্র উৎসব থেকে শ্রেষ্ঠ অভিনেতার পুরস্কার, শ্রেষ্ঠ প্রধান চরিত্রে অভিনেতা বিভাগে বাফটা পুরস্কার, ও সেরা নাট্যধর্মী চলচ্চিত্র অভিনেতা বিভাগে গোল্ডেন গ্লোব পুরস্কার অর্জন করেন এবং শ্রেষ্ঠ অভিনেতার জন্য একাডেমি পুরস্কারের মনোনয়ন লাভ করেন। প্রধান চরিত্রে তার অভিনীত উল্লেখযোগ্য চলচ্চিত্রসমূহ হল "পেনিস ফ্রম হেভেন" (১৯৭৮), "দ্য লং গুড ফ্রাইডে" (১৯৮০), "হু ফ্রেমড রজার র‍্যাবিট" (১৯৮৮), "মারমেইডস" (১৯৯০), "সুপার মারিও ব্রস." (১৯৯৩)- এবং পার্শ্ব চরিত্রে তার অভিনীত উল্লেখযোগ্য চলচ্চিত্রসমূহ হল "ব্রাজিল" (১৯৮৫), "হুক" (১৯৯১), "নিক্সন" (১৯৯৫), "এনিমি অ্যাট দ্য গেটস" (২০০১), "মিসেস হেন্ডারসন প্রেজেন্টস" (২০০৫), "আ ক্রিসমাস ক্যারল" (২০০৯), "মেড ইন ড্যাগেনহাম" (২০১০) ও "স্নো হোয়াইট অ্যান্ড দ্য হান্টসম্যান" (২০১২)। তিনি দুটি চলচ্চিত্র পরিচালনা করেছেন।
হস্কিন্স ২০০৯ সালে বিবিসি ওয়ানের নাট্যধর্মী "দ্য স্ট্রিট" ধারাবাহিকে অভিনয় করে শ্রেষ্ঠ অভিনেতা বিভাগে আন্তর্জাতিক এমি পুরস্কার অর্জন করেন। ২০১২ সালে তিনি পারকিন্সন্স রোগে আক্রান্ত হওয়ার জন্য অভিনয় থেকে অবসর নেন এবং নিউমোনিয়ায় আক্রান্ত হয়ে ২০১৪ সালে ৭১ বছর বয়সে মারা যান।
পশ্চিমবঙ্গ বিধানসভা নির্বাচন, ১৯৭৭

১৯৭৭ সালের ১৪ জুন ভারতের পশ্চিমবঙ্গ রাজ্যে বিধানসভা নির্বাচন আয়োজিত হয়। কেন্দ্রে ইন্দিরা গান্ধীর সরকারের পতনের পর এই নির্বাচন আয়োজিত হয়। বামফ্রন্ট এই নির্বাচনে বিপুল ভোটে জয় লাভ করে। এই বিজয় বাম দলগুলির কাছেও বিস্ময়কর ছিল। এই নির্বাচনের ফলে পশ্চিমবঙ্গে ৩৪ বছরের বামফ্রন্ট শাসনের সূত্রপাত ঘটে। ভারতের কমিউনিস্ট পার্টি (মার্ক্সবাদী) নেতা জ্যোতি বসুর নেতৃত্বে রাজ্যে প্রথম বামফ্রন্ট মন্ত্রিসভা শপথ গ্রহণ করে।
১৯৭৭ সালের মার্চ মাসে লোকসভা নির্বাচনে জনতা পার্টি জয় লাভ করলে নবগঠিত কেন্দ্রীয় সরকার সেই নয়টি রাজ্যে বিধানসভা ভেঙে দিয়ে নতুন করে নির্বাচন আয়োজনের সিদ্ধান্ত নেয়, যেখানে ভারতীয় জাতীয় কংগ্রেস (আর) লোকসভা ভোটে পরাজিত হয়েছে। পশ্চিমবঙ্গ ছিল এই নয়টি রাজ্যের অন্যতম। কংগ্রেস(আর) বিধানসভা ভেঙে দেওয়ার এই সিদ্ধান্তের বিরোধিতা করে এবং পশ্চিমবঙ্গের তৎকালীন কংগ্রেস(আর) সরকার সুপ্রিম কোর্টে এই সিদ্ধান্তের বিরুদ্ধে মামলার আবেদন জানায়। কিন্তু ১৯৭৭ সালের ৩০ এপ্রিল সুপ্রিম কোর্ট সেই আবেদন খারিজ করে দিলে ভারপ্রাপ্ত রাষ্ট্রপতি বি. ডি. জাটির আদেশক্রমে পশ্চিমবঙ্গ বিধানসভা ভেঙে দেওয়া হয়।
১৯৭৭ সালের মার্চে আয়োজিত নির্বাচনের পূর্বে বামফ্রন্ট (ভারতের কমিউনিস্ট পার্টি (মার্ক্সবাদী) নেতৃত্বাধীন একটি নবগঠিত জোট) ও জনতা পার্টি আসন-ভাগাভাগির চুক্তির ভিত্তিতে অংশগ্রহণ করেছিল। বিধানসভা নির্বাচনের আগেও দুই পক্ষ আসন-ভাগাভাগির ব্যাপারে ঐকমত্যে আসার চেষ্টা করে। বামফ্রন্ট জনতা পার্টিকে ৫৬% আসন এবং জনতা পার্টি নেতা প্রফুল্লচন্দ্র সেনকে মুখ্যমন্ত্রীর আসন ছেড়ে দিতে রাজি ছিল। কিন্তু জনতা পার্টি ৭০% আসনের দাবি জানায়। ফলে দুই পক্ষের জোট গঠনের প্রচেষ্টা ব্যর্থ হয় এবং বামফ্রন্ট ও জনতা পার্টি আলাদা আলাদা ভাবে নির্বাচনে অংশ নেয়।
এই নির্বাচনে যোগ্যতাসম্পন্ন ভোটদাতার সংখ্যা ছিল ২৫,৯৮৪,৪৭৪। ভোট পড়েছিল ৫৬.১৫%।
১৯৭৭ সালের বিধানসভা নির্বাচনে পশ্চিমবঙ্গের ২৯৪টি বিধানসভার অধিকাংশ ক্ষেত্রেই বামফ্রন্ট, কংগ্রেস(আর) ও জনতা পার্টির মধ্যে ত্রিমুখী প্রতিদ্বন্দ্বিতা হয়েছিল। বামফ্রন্ট ২৯৩টি আসনে প্রার্থী দিয়েছিল। এর মধ্যে সিপিআই(এম) ২২৪টি আসনে এবং সারা ভারত ফরওয়ার্ড ব্লক ৩৬টি, বিপ্লবী সমাজতন্ত্রী দল ২৩টি, মার্ক্সবাদী ফরওয়ার্ড ব্লক ৩টি, ভারতের বিপ্লবী কমিউনিস্ট পার্টি ৪টি ও বিপ্লবী বাংলা কংগ্রেস ২টি আসনে প্রার্থী দেয়। একটি আসনে প্রতিদ্বন্দ্বিতা করেছিলেন বামফ্রন্ট-সমর্থিত নির্দল প্রার্থী। কংগ্রেস(আর) ২৯০টি আসনে এবং জনতা পার্টি ২৮৯টি আসনে প্রার্থী দিয়েছিল।
বামফ্রন্ট ২৯৪টি আসনের মধ্যে ২৩১টি আসন অধিকার করে এই নির্বাচনে জয় লাভ করে। এই নির্বাচনের ফলাফল বামফ্রন্টের কাছেও অপ্রত্যাশিত ছিল। কারণ, তারা নির্বাচনের আগে জনতা পার্টিকে ৫৬% আসন ছেড়ে দেওয়ার প্রস্তাব গ্রহণ করেছিল। ১৯৭৭ সালের ২১ জুন বামফ্রন্ট সরকার গঠন করে। জ্যোতি বসু এই সরকারে মুখ্যমন্ত্রী নির্বাচিত হন। বামফ্রন্ট সরকারের প্রথম ক্যাবিনেট বৈঠকে সকল রাজনৈতিক বন্দীদের মুক্তি দেওয়ার সিদ্ধান্ত গৃহীত হয়।
অস্থায়ী কেন্দ্রীয় কমিটি, ভারতের কমিউনিস্ট পার্টি (মার্ক্সবাদী-লেনিনবাদী) নেতা সন্তোষ রানা গোপীবল্লভপুর বিধানসভা কেন্দ্র থেকে নির্দল প্রার্থী হিসেবে নির্বাচিত হন।
মোহাম্মদ আব্দুল্লাহ

মোহাম্মদ আব্দুল্লাহ (জন্ম: ১৬ অক্টোবর ১৯৯৭) হলেন একজন বাংলাদেশী পেশাদার ফুটবল খেলোয়াড়। তিনি বর্তমানে বাংলাদেশের পেশাদার ফুটবল লিগের শীর্ষ স্তর বাংলাদেশ প্রিমিয়ার লিগের ক্লাব রহমতগঞ্জ এবং বাংলাদেশ জাতীয় দলের হয়ে একজন মধ্যমাঠের খেলোয়াড় হিসেবে খেলেন। তিনি মূলত একজন আক্রমণাত্মক মধ্যমাঠের খেলোয়াড় হিসেবে খেললেও মাঝেমধ্যে রক্ষণাত্মক মধ্যমাঠের খেলোয়াড় এবং ডান পার্শ্বীয় আক্রমণভাগের খেলোয়াড় হিসেবে খেলে থাকেন।
২০১৫–১৬ মৌসুমে, বাংলাদেশী ক্লাব আরামবাগের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ২ মৌসুম অতিবাহিত করেছেন। অতঃপর ২০১৭–১৮ মৌসুমে তিনি বাংলাদেশী ক্লাব চট্টগ্রাম আবাহনীতে যোগদান করেছেন। চট্টগ্রাম আবাহনীর হয়ে খেলার মৌসুমেই তিনি সাইফের সাথে চুক্তি স্বাক্ষর করেছেন। ২০২২–২৩ মৌসুমে, তিনি শেখ রাসেল হতে বাংলাদেশী ক্লাব রহমতগঞ্জে যোগদান করেছেন।
২০১৬ সালে, আব্দুল্লাহ বাংলাদেশের হয়ে আন্তর্জাতিক পর্যায়ে অভিষেক করেছেন; বাংলাদেশের জার্সি গায়ে তিনি এপর্যন্ত ৯ ম্যাচে অংশগ্রহণ করেছেন।
মোহাম্মদ আব্দুল্লাহ ১৯৯৭ সালের ১৬ই অক্টোবর তারিখে বাংলাদেশের সিরাজগঞ্জে জন্মগ্রহণ করেছেন এবং সেখানেই তার শৈশব অতিবাহিত করেছেন। তিনি মাত্র ৬ বছর বয়সে ফুটবল খেলা শুরু করেছিলেন, উক্ত সময়ে তিনি বঙ্গবন্ধু গোল্ড কাপ প্রাথমিক বিদ্যালয় টুর্নামেন্টে অংশগ্রহণ করেছিলেন।
২০১৬ সালের ১লা সেপ্টেম্বর তারিখে, মাত্র ১৮ বছর ১০ মাস ১৭ দিন বয়সে, আব্দুল্লাহ মালদ্বীপের বিরুদ্ধে এক প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে বাংলাদেশের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন। ম্যাচটিতে বাংলাদেশ ৫–০ গোলের ব্যবধানে পরাজিত হয়েছিল। বাংলাদেশের হয়ে অভিষেকের বছরে আব্দুল্লাহ সর্বমোট ৩ ম্যাচে অংশগ্রহণ করেছেন।
বাইশে শ্রাবণ (১৯৬০-এর চলচ্চিত্র)

বাইশে শ্রাবণ মৃণাল সেন পরিচালিত যুদ্ধের‌ পটভূমিকায় একটি বাস্তবধর্মী চলচ্চিত্র । এই চলচ্চিত্রটি ১৯৬০ সালে মক্তি পায়। এই চলচ্চিত্রতে বিখ্যাত অভিনেতা মাধবী মুখোপাধ্যায় শ্রেষ্ঠাংশে অভিনয় করেন। চলচ্চিত্রটির কাহিনীকার চিদানন্দ দাসগুপ্ত। তার এই গল্পের উপর ভিত্তি করে ছবিটি নির্মাণ করা হয়।
এলি বাতাসি

এলি বাতাসি (বৈজ্ঞানিক নাম: "Neptis vikasi (Horsfield)") 'নিমফ্যালিডি'(Nymphalidae) গোত্র ও 'লিমেনিটিডিনি' (Limenitidinae) উপ-গোত্রের অন্তর্ভুক্ত প্রজাতি।
এলি বাতাসি এর প্রসারিত অবস্থায় ডানার আকার ৬০-৭০ মিলিমিটার দৈর্ঘ্যের হয়।
ভারত (উত্তরাঞ্চল, কুমায়ুন থেকে পূর্ব হিমালয়, পশ্চিমবঙ্গ, সিকিম থেকে অরুণাচল প্রদেশ ও উত্তর-পূর্ব ভারত) নেপাল, ভুটান, মায়ানমার ও উত্তর ইন্দো-চীন এর বিভিন্ন অঞ্চলে এদের পাওয়া যায়।
প্রজাপতির দেহাংশের পরিচয় বিশদ জানার জন্য প্রজাপতির দেহ এবং ডানার অংশের নির্দেশিকা দেখুন:-
এই প্রজাতি ফিক বাতাসি () প্রজাতির সাথে সদৃশ যুক্ত।
ডানার উপরিতল কালচে ঘোলাটে বাদামি (dark smoky brown) ও সরু ময়লাটে সাদা অস্পষ্ট দাগ-ছোপ যুক্ত। সামনের ডানায় সেল-এর দাগটি লম্বা, দুইপ্রান্তে সরু ও মধ্যভাগে স্ফীত এবং দাগটির বহিঃপ্রান্তের সামান্য আগে উপরদিকে অস্পষ্ট একটি খাঁজ চোখে পড়ে। ডিসকাল ছোপগুলি কোস্টার নিচ থেকে শুরু হয়ে বক্রভাবে ডরসাম অবধি নেমে গেছে যাদের মধ্যে ৩ নং শিরামধ্যের ছোপটি কম-বেশি চতুষ্কৌণিক ও ৪ নং এর ছোপটি ভীষণ অস্পষ্ট। উক্ত ডিসকাল ছোপগুলির বহিঃপ্রান্ত লাগোয়া অস্পষ্ট একটি আঁকাবাঁকা বক্র পোস্ট-ডিসকাল রেখা বর্তমান। সাব-টার্মিনাল অস্পষ্ট সরু রেখাটি কালো শিরায় বহু-খন্ডিত ও কোস্টা থেকে টরনাস পর্যন্ত বিন্যস্ত। ডানার শীর্ষভাগে সিলিয়া (cillai) সুস্পষ্টভাবে সাদা; বাকি অংশে সিলিয়া কালচে, তবে মাঝেমধ্যে খুব ছোট ছোট অংশে অস্পষ্টভাবে সাদা।
পিছনের ডানায় সাব-বেসাল ও পোস্ট-ডিসকাল অংশে দুটি প্রায় সমান্তরাল লম্বা বন্ধনী বর্তমান এবং উভয়েই কালো শিরা দ্বারা খণ্ডিত। সাব-বেসাল বন্ধনীটি অপেক্ষাকৃত চওড়া সাব-টার্মিনাল রেখাটি সামনের ডানার অনুরূপ। সিলিয়া কালচে, তবে মাঝেমধ্যে খুব ছোট ছোট অংশে অস্পষ্টভাবে সাদা।
ডানার নিম্নতলের বর্ণ ও দাগ-ছোপ উপরিতলের অনুরূপ, তবে দাগ-ছোপগুলি অধিকতর সাদা ও স্পষ্টভাই বিন্যস্ত।
শুঙ্গ উপরিতলে কালো ও নিম্নতলে ফ্যাকাশে সাদা ও শীর্ষে হলদে বিন্দু। মাথা, বক্ষদেশ ও উদর উভয়তলেই কালচে বাদামি। বক্ষদেশ শুরুতে হালকা সবজে।
এই প্রজাতি সুলভ দর্শন নয় (uncommon) এবং পশ্চিমবঙ্গ, মেঘালয় ইত্যাদি কিছু কিছু জায়গায় দুর্লভ। স্বভাব অন্যান্য সেইলারদের মতন, তবে ওড়ার ভঙ্গিমা সামান্য তেজি ও আক্রমনাত্মক (little aggression)। এরা ডানা অনুভূমিক রেখে বাতাসে ভেসে ওড়ে (glide) ও মাঝেমাঝে ডানা ঝাপটায়।পাতায় ডানা মেলা ও বন্ধ অবস্থায় বসে রসপান ও রোদ পোহানো এদের প্রিয় অভ্যাস এবং ভিজে মাটিতে বা পাথরের ভিজে ছোপে বসেও খ্যাদরস আহরণ করে ও রোদ পোহায়। এই প্রজাতি ফুলে অবস্থান করে মধুপান করে। অন্যান্য নিচু উচ্চতা থেকে ৩৫০০ ফুট উচ্চতা পর্যন্ত জঙ্গলে পথের ধরে নদী-ঝর্ণার কিনারা, নদীখাত এদের পছন্দের বাসভূমি। অন্যান্য সেইলারদের তুলনায় এই প্রজাতিকে একটু বেশি খোলা-মেলা জায়গায় পাওয়া যায়।
পাতি জহুর

পাতি জহুর (বৈজ্ঞানিক নাম: "Pelopidas mathias (Fabricius)") 'হেসপারিডি' (Hespaeriidae) বা স্কিপারস (Skippers) গোত্র ও হেসপারিনি (Hesperiinae) উপ-গোত্রের অন্তর্ভুক্ত প্রজাতি।
পাতি জহুর এর প্রসারিত অবস্থায় ডানার আকার ৩২-৩৮ মিলিমিটার দৈর্ঘ্যের হয়।
ভারত, ভুটান, নেপাল, বাংলাদেশ, শ্রীলঙ্কা, মায়ানমার এর বিভিন্ন অঞ্চলে এদের পাওয়া যায়।
প্রজাপতির দেহাংশের পরিচয় বিষদ জানার জন্য প্রজাপতির দেহ এবং ডানার অংশের নির্দেশিকা দেখুন:-
ডানার উপরিতল বাদামি ও সোনালী-জেল্লা যুক্ত (কিছু নমুনাতে জলপাই বাদামি)। সামনের ডানা কিছুটা তীক্ষ্ণভাবে কৌণিক ও পিছনের ডানা অধিবৃত্তসদৃশ (parabolic) এবং ডানার গোড়াগুলি হালকা সবজে আভাযুক্ত। সামনের ডানায় কতকগুলি হলদেটে বা সাদা অর্ধ-স্বচ্ছ ছোপ বক্রভাবে সজ্জিত। উক্ত ছোপগুলির মধ্যে সেল-এর প্রান্তভাগে ২ টি মাঝারি আকারের ছোপ এবং ২ থেকে ৪ ও ৬ থেকে ৮ নং শিরামধ্যে (inter-space) ৬ টি ছোটবড় পোস্ট-ডিসকাল ছোপের একটি সারি বর্তমান। ২ ও ৩ নং শিরামধ্যের ছোপদুটি অন্যগুলির তুলনায় বড় (২ নং এর টি সর্বোবৃহদ ও প্রায় চতুষ্কৌণিক)। পোস্ট-ডিসকাল ছোপসারির ২ ও ৩ নং শিরামধ্যের ছোপদুটি সারির থেকে বেশ খানিকটা ভিতরদিকে তেরচাভাবে সরে গেছে। পিছনের ডানার উপরিতল সাধারণত দাগ-ছোপ হীন, তবে কিছু কিছু নমুনাতে ৩, ৪ ও ৬ নং শিরামধ্যে ছোপ দেখা যায়।
ডানার নিম্নতল ধূসর বাদামি। সামনের ডানায় উপরিতলের ছোপগুলি স্বচ্ছতার কারণে নিম্নতলেও দৃশ্যমান। পিছনের ডানার ছোপগুলি খুব ছোট। সেল-এর বহিঃপ্রান্তে একটি সাদা ছোপ ও সাদা ডিসকাল ছোপের একটি বক্রাকার সারি বিদ্যমান। উক্ত ডিসকাল ছোপগুলি সাধারণত ১সি থেকে ৬ নং শিরামধ্য পর্যন্ত বিস্তৃত, যদিও কিছু নমুনাতে ১বি থেকে ৭ নং শিরামধ্য পর্যন্ত সম্পূর্ণ ডিসকাল সারিটি চোখে পড়ে। শুস্ক-ঋতুরূপে ডানার নিম্নতলে ধূসর ছাপ (patch) দেখা যায়।
উভয় ডানাতেই টার্মিনাল প্রান্তরেখা সরু ও কালচে এবং সিলিয়া (cillia) ফ্যাকাশে সাদা। শুঙ্গ সাদায়-কালোয় ডোরাকাটা এবং শীর্ষ কালো ও মুগুরের ন্যায়। মাথা, বক্ষদেশ ও উদর উপরিতলে জলপাই- বাদামি ও নিম্নতলে ফ্যাকাশে বাদামি।
সুলভ-দর্শন এই প্রজাতি অন্যান্য সুইফটদের ন্যায় দ্রুত উড়ান বিশিষ্ট। ফুলের মধু, পাখির বিষ্ঠা এবং ভিজেমাটি ও পাথরের ভিজে ছোপ থেকে রস আহরণ করতে এদের প্রায়শই দেখা যায়। দক্ষিণ ভারতে নিচু উচ্চতা বিশিষ্ট অঞ্চল থেকে ২,২৫০ মি. উচ্চতা পর্যন্ত বিভিন্ন প্রকার বাসস্থানে এদের দর্শন মেলে, তবে উত্তর ভারতে অপেক্ষাকৃত নিচু উচ্চতায় এদের বিচরণ নজরে আসে। মাঝেমধ্যেই পাতায় বসে ডানা বন্ধ ও আংশিক খোলা অবস্থায় এই সুইফ্টদের রোদ পোহাতে দেখা যায়। যদিও সারাদিনই এদের বিচরণ চোখে পরে, সকালের প্রথম ভাগ ও বিকালেই এরা অতি সক্রিয় থাকে; দুপুরের দিকে কম দেখা পাওয়া যায়। এই প্রজাতি স্থানীয়ভাবে পরিযায়ী। উপযুক্ত আবাসস্থলে (habitat) মার্চ থেকে নভেম্বর পর্যন্ত এদের বিচরণ লক্ষ্য করা যায়।
টেইলড রেড ফরেস্টার

টেইলড রেড ফরেস্টার (বৈজ্ঞানিক নাম: "Lethe margaritae (Elwes)") 'নিমফ্যালিডি'(Nymphalidae) গোত্র ও 'স্যাটিরিনি' (Satyrinae) উপ-গোত্রের অন্তর্ভুক্ত মাঝারি আকৃতির প্রজাপতি।
টেইলড রেড ফরেস্টার এর প্রসারিত অবস্থায় ডানার আকার ৭০-৭৮ মিলিমিটার দৈর্ঘ্যের হয়।
ভারত (সিকিম থেকে অরুণাচল প্রদেশ ও উত্তর পূর্ব ভারত) নেপাল, ভুটান, মায়ানমার, থাইল্যান্ড, ভিয়েতনাম এর বিভিন্ন অঞ্চলে এদের পাওয়া যায়।
প্রজাপতির দেহাংশের পরিচয় বিষদ জানার জন্য প্রজাপতির দেহ এবং ডানার অংশের নির্দেশিকা দেখুন:-
সাঁঝলা প্রজাতির () শুষ্ক-ঋতুরূপের সাথে টেইলড রেড ফরেস্টারের আপাত সাদৃশ্য রয়েছে। এদের সামনের ডানা শীর্ষভাগে লেথে বিন্ধ্যা () অপেক্ষা অধিকতর অভিক্ষিপ্ত (produced) ০ তীক্ষ্ণ।
ডানার উপরিতল কলচে বাদামি ও লালচে কমলা। সামনের ডানায় সেল-প্রান্তে একটি তির্যক ডিসকাল বিভাজক রেখা কোস্টার নিচ থেকে সরলরৈখিক ভাবে প্রায় ১ নং শিরা পর্যন্ত নেমে গেছে যার গায়েই বাইরের দিকে কতকগুলি ডিসকাল দাগের (streak) সারি দেখা যায়। ৩ টি পোস্ট-ডিসকাল গোলাকৃতি ছোপ ৩,৪ ও ৬ নং শিরামধ্যে (inter -space) অবস্থিত। কোস্টা ডানার গোড়া (base) থেকে পোস্ট-ডিসকাল অংশ পর্যন্ত ঈষদ চওড়াভাবে (কোস্টাল শিরা অবধি) কমলা বা কমলা-হলুদ। কোনো কোনো নমুনায় সেল, বেসাল ও সাব-বেসাল অংশ, ডিসকাল অঞ্চল (নিচের দিকে) ও ডরসাম কমলা-হলুদ আঁশে ও রোঁয়ায় ছাওয়া এবং টার্মেনের মধ্যভাগ থেকে টরনাস পর্যন্ত বিস্তৃত কমলা-হলুদ সাব-টার্মিনাল রেখা বর্তমান। টার্মিনাল প্রান্তরেখা সরু-কালো ও সাদা সিলিয়া (cillia) যুক্ত।
পিছনের ডানা সামনের ডানার অনুরূপ বর্ণের। পোস্ট-ডিসকাল অংশে কতকগুলি কালো চক্ষুবিন্দু (eyespot/ocelli) বর্তমান, তবে ৪ নং শিরামধ্যের চক্ষুবিন্দুটি অনুপস্থিত। ২ নং শিরামধ্যের চক্ষুবিন্দুটি ক্ষুদ্রতম। পুরুষ প্রকারে চক্ষুবিন্দুগুলি ডানার লাল অংশে ও স্ত্রী প্রকারে ডানার কমলা অংশে অবস্থিত। কালো পুরু সাব-টার্মিনাল রেখাটি বিচ্ছিন্ন ও অনিয়মিত। টার্মিনাল প্রান্তরেখা সরু-কালো ও সাদা সিলিয়া (cillia) যুক্ত। টার্মেন ঢেউ খেলানো। ৪ নং শিরায় একটি লম্বা তীক্ষ্ণ লেজ দেখা যায়।
ডানার নিম্নতল বাদামি ও বেগুনি আভাযুক্ত। সামনের ডানার শীর্ষভাগ (apex) ফ্যাকাশে সাদা। উভয় ডানা জুড়ে তির্যকভাবে বিস্তৃত একটি খয়েরি বেসাল রেখা ও সমবর্ণের একটি ডিসকাল রেখা বিদ্যমান। বেসাল রেখাটি উভয় ডানাতেই ঋজু বা সরলরৈখিক, তবে ডিসকাল রেখাটি সামনের ডানায় ঋজু ও পিছনের ডানায় নিচের অংশে ভিতরদিকে বাঁকানো। সামনের ডানায় সেল-এর মধ্যভাগে একটি ছোট সরু খয়েরি দাগ দেখা যায় এবং উভয় ডানারই সেল-এর বহিঃপ্রান্ত রেখা অপেক্ষাকৃত স্পষ্ট ও খয়েরি।উভয় ডানাতেই পোস্ট-ডিসকাল অংশে একসারি করে ছোট চক্ষুবিন্দু দেখা যায়; পিছনের ডানার গুলি অধিকতর স্পষ্ট। সামনের ডানার চক্ষুবিন্দুগুলি ভিতরের দিকে ও পিছনের ডানার গুলি বাইরের দিকে বক্রভাবে সজ্জিত। উভয় ডানাতেই সরু কালো টার্মিনাল প্রান্তরেখা ও সাব-টার্মিনাল রেখাদুটি সমান্তরালভাবে বিস্তৃত ও তাদের মধ্যবর্তী অঞ্চল ফ্যাকাশে লালচে। সাব-টার্মিনাল রেখার ভিতরের কিনারা বরাবর একটি অপেক্ষাকৃত পুরু সাদা রেখা বর্তমান।
শুঙ্গ সাদায়-কালোয় ডোরাকাটা, অগ্রভাগে কালো বিন্দু যুক্ত ও শীর্ষ বিন্দু কমলা-হলুদ। মাথা, বক্ষদেশ ও উদর উপরিতলে কালচে বাদামি ও নিম্নতলে ফ্যাকাশে সাদা।
দুর্লভ দর্শন এই প্রজাতির উড়ান ধীর ও স্বল্পগামী। ওড়ার সময় মাঝেমধ্যে মাটিতে, পাথরে ও পাতায় অবস্থান করে। ঘন চিরহরিৎ বনাঞ্চল এদের পছন্দের বাসস্থান। ভিজে মাটি ও পাথরের ভিজে ছোপে বসে মাড-পাডলিং করতে ও পাতায় ডানা বন্ধ অবস্থায় রোদ পোহাতে এদের প্রায়শই দেখা যায়। সিকিমে ৯০০ মি, (৩০০০ ফুট) উচ্চতায় জুন-জুলাই মাসে এদের দর্শন মেলে। সাধারণত জুন থেকে ডিসেম্বর মাস এদের বিচরণকাল।
জ্যুল অফমান

জ্যুল আলফোঁস অফমান (; আ-ধ্ব-ব: [ʒyl ɔfman]; জন্ম ২রা আগস্ট, ১৯৪১) লুক্সেমবার্গে জন্মগ্রহণকারী ফরাসি জীববিজ্ঞানী। যুবক বয়সে লুক্সেমবার্গে বেড়ে ওঠার সময় তিনি তার পিতা জোযে অফমানের প্রভাবের অধীনে পোকামাকড়ের প্রতি গভীর আগ্রহী হন। অবশেষে জীব মডেল হিসাবে পোকামাকড় ব্যবহার করে জীববিজ্ঞানের জগতে তরুণ অফমানের পদার্পণ ঘটে। বর্তমানে তিনি স্ত্রাসবুর বিশ্ববিদ্যালয়ে একটি অনুষদে কর্মরত আছেন। তিনি ফ্রান্সের স্ত্রাসবুর শহরে অবস্থিত "জাতীয় বৈজ্ঞানিক গবেষণা কেন্দ্রের" ("সঁত্র নাসিওনাল দে র‍্যশের্শ সিয়ঁতিফিক", সংক্ষেপে "সেএনআরএস") প্রশাসক পরিষদের একজন গবেষণা পরিচালক এবং সদস্য। তিনি ফরাসি বিজ্ঞান অ্যাকাডেমির উপ-সভাপতি (২০০৫-২০০৬) এবং সভাপতি (২০০৭-২০০৮) পদে নির্বাচিত হয়েছিলেন। ২০১০ খ্রিস্টবাদে অফমান এবং মার্কিন চিকিৎসাবিজ্ঞানী ব্রুস বয়েটলারকে যৌথভাবে "জন্মগত প্রতিবন্ধকতা সক্রিয়করণ সম্পর্কিত আবিষ্কার" এর জন্য শারীরবিজ্ঞানে নোবেল পুরস্কারের ভূষিত করা হয়েছিল।
ডেক্সটার গর্ডন

ডেক্সটার গর্ডন (; ২৭ ফেব্রুয়ারি ১৯২৩ - ২৫ এপ্রিল ১৯৯০) ছিলেন একজন মার্কিন জ্যাজ স্যাক্সোফোন বাদক ও অভিনেতা। ছয় ফুট ছয় ইঞ্চি উচ্চতার জন্য তাকে "দীর্ঘকায় ডেক্সটার" ও "অত্যাধুনিক দানব" ডাকা হত। তার সঙ্গীত জীবনের ব্যপ্তি ছিল চল্লিশ বছরের অধিক। ১৯৪৮ সালে রয়্যাল রুস্টে হেরমান লিওনার্ডের তোলা গর্ডনের ধূমপানরত ছবিটি জ্যাজ আলোকচিত্রের অন্যতম প্রতীকি চিত্র। গর্ডনের একাধিক অ্যালবামের প্রচ্ছদের বিষয়বস্তু ছিল সিগারেট।
গর্ডন ১৯৮৬ সালের "রাউন্ড মিডনাইট" চলচ্চিত্রে বার্ট্রান্ড ট্যাভারনিয়ার চরিত্রে অভিনয় করে শ্রেষ্ঠ অভিনেতা বিভাগে একাডেমি পুরস্কারের মনোনয়ন লাভ করেন এবং একই বছর "দ্য আদার সাইড অব রাউন্ড মিডনাইট" চলচ্চিত্রের গানের অ্যালবামের জন্য সেরা জ্যাজ যন্ত্রবাদক বিভাগে গ্র্যামি পুরস্কার অর্জন করেন। ১৯৯০ সালে "অ্যাওয়েকেনিংস" চলচ্চিত্রে তাকে ক্ষণিক চরিত্রে দেখা যায়।
মার্সিয়ান ম্যানহান্টার

মার্সিয়ান ম্যানহান্টার একটি কল্পিত সুপারহিরো যা ডিসি কমিকস্ থেকে প্রকাশিত আমেরিকান কমিকস্ বইগুলিতে প্রকাশিত হয়। লেখক জোসেফ স্যামাকসনের দ্বারা নির্মিত এবং শিল্পী জো সার্টা দ্বারা ডিজাইন করা, এই চরিত্রটি প্রথমে ডিটেকটিভ কমিক্স # ২২৫ (নভেম্বর, ১৯৫৫) -এ ""দি ম্যানহান্টার ফ্রম মার্স"" গল্পে উপস্থিত হয়েছিল। মার্সিয়ান ম্যানহান্টার জাস্টিস লীগ অব আমেরিকার প্রধান সাতজন সদস্যের মধ্যে অন্যাতম এবং ডিসি ইউনিভার্সের সবচেয়ে শক্তিশালী ব্যক্তিদের একজন।
জোনস্-কে অন্যান্য ডিসি কমিকস্-অনুমোদিত পণ্যগুলির যেমন ভিডিও গেমস, টেলিভিশন সিরিজ, অ্যানিমেটেড চলচ্চিত্র এবং কার্টুন চিত্র এবং ট্রেডিং কার্ডের প্রচারে দেখানো হয়েছে। IGN এর সর্বশ্রেষ্ঠ কমিক বইয়ের নায়ক তালিকাতে চরিত্রটিকে # ৪৩ স্থান দেওয়া হয়েছি। ১৯৯৭ সালের জাস্টিস লীগ অব আমেরিকা লাইভ-অ্যাকশন টেলিভিশন সিরিজ "পাইলট"-এ ডেভিড ওগেন স্টিয়ার্স জোনস্ চরিত্রটিকে রেখেছিলেন। ফিল মরিসও টেলিভিশন সিরিজের "স্মলভিল"-এ তাকে চিত্রিত করেছিলেন। ডেভিড হারেউড "সুপারগার্ল"-এ মার্সিয়ান ম্যানহান্টারকে মনুষ্যরূপে উপস্থাপিত করেন।
টিমোথি স্পাল

টিমোথি লিওনার্ড স্পাল, ওবিই (; জন্ম: ২৭ ফেব্রুয়ারি ১৯৫৭) হলেন একজন ব্রিটিশ অভিনেতা ও উপস্থাপক। তিনি ১৯৮৩ সালে আইটিভির হাস্যরসাত্মক নাট্যধর্মী ধারাবাহিক "আউফ ভিডারসেহেন, পেট"-এ ব্যারি স্পেন্সার টেলর চরিত্রে অভিনয় করে যুক্তরাজ্যে পরিচিতি অর্জন করেন।
স্পাল "সিক্রেটস্‌ অ্যান্ড লাইজ" (১৯৯৬) চলচ্চিত্রে অভিনয় করে সমাদৃত হন এবং শ্রেষ্ঠ প্রধান চরিত্রে অভিনেতা বিভাগে বাফটা পুরস্কারের মনোনয়ন লাভ করেন। পরবর্তী কালে তিনি "দ্য উইজডম অব ক্রকোডাইলস্‌" (১৯৯৮)-এ ইনস্পেক্টর হিলি, "দ্য লাস্ট সামুরাই" (২০০৩)-এ সিমন গ্রাহাম, "হ্যারি পটার" চলচ্চিত্র ধারাবাহিকে (২০০৪-২০১০) পিটার পেটিগ্রিউ, "পিয়েরপয়েন্ট" (২০০৫)-এ অ্যালবার্ট পিয়েরপয়েন্ট, "" (২০০৭)-এ বিডল ব্যামফোর্ড, "দ্য ডেমড ইউনাইটেড" (২০০৯)-এ পিটার টেলর এবং "দ্য কিংস স্পিচ" (২০১০)-এ উইনস্টন চার্চিল চরিত্রে অভিনয় করেন।
তাকে "টিমোথি স্পাল: ...অ্যাট সি" (২০১০-২০১২) টিভি প্রামাণ্যচিত্রে দেখা যায় এবং তিনি ২০১৪ সালে মাইক লেইয়ের জীবনীমূলক চলচ্চিত্র "মিস্টার টার্নার" ছবিতে জে. এম. ডব্লিউ. টার্নার চরিত্রে অভিনয় করে কান চলচ্চিত্র উৎসবের শ্রেষ্ঠ অভিনেতার পুরস্কার অর্জন করেন।
উইলিয়াম ডেমারেস্ট

কার্ল উইলিয়াম ডেমারেস্ট (; ২৭ ফেব্রুয়ারি ১৮৯২ - ২৭ ডিসেম্বর ১৯৮৩) ছিলেন একজন মার্কিন অভিনেতা। তিনি সিটকম "মাই থ্রি সন্স"-এ আঙ্কেল চার্লি চরিত্রে অভিনয়ের জন্য সর্বাধিক পরিচিত; এই কাজের জন্য তিনি ১৯৬৮ সালে হাস্যরসাত্মক ধারাবাহিকে সেরা পার্শ্ব অভিনেতা বিভাগে প্রাইমটাইম এমি পুরস্কারের মনোনয়ন লাভ করেন। প্রথম বিশ্বযুদ্ধে অংশগ্রহণকারী ডেমারেস্ট চলচ্চিত্র ও টেলিভিশনের একজন প্রখ্যাত অভিনেতা হয়ে ওঠেন। ১৯২৭ সাল থেকে শুরু করে ১৯৭০-এর দশক পর্যন্ত ১৪০টির অধিক চলচ্চিত্রে অভিনয় করেন। তিনি "দ্য জলসন স্টোরি" (১৯৪৬) চলচ্চিত্রে গায়ক-অভিনেতা অ্যাল জলসনের গুরু চরিত্রে অভিনয় করে শ্রেষ্ঠ পার্শ্ব অভিনেতার জন্য একাডেমি পুরস্কারের মনোনয়ন লাভ করেন।
আলান্দুর মেট্রো স্টেশন

আলান্দুর মেট্রো স্টেশন বা আলন্দুর মেট্রো স্টেশন একটি উত্তোলিত মেট্রো স্টেশন যা নীল লাইন এবং চেন্নাই মেট্রোর গ্রিন লাইনের অংশ এবং এটি দুটি লাইনগুলির মধ্যে একটি বিনিময় কেন্দ্র হিসাবে কাজ করে। স্টেশনটি বর্তমানে চেন্নাই মেট্রোর দুটি স্টেশনের মধ্যে একটি যেখানে দুটি লাইন মিলিত হয়, অন্যটি চেন্নাই সেন্ট্রাল মেট্রো স্টেশন। এটি শহরটির প্রথম বহু-স্তরীয় (মাল্টি-লেভেল) রেলওয়ে স্টেশন। এটি একমাত্র স্টেশন যেখানে দুটি করিডোরের যাত্রীরা ভ্রমণের দিকটি স্যুইচ করতে পারে।
স্টেশনটি চেন্নাই মেট্রোর দুটি পৃথক করিডরের জন্য বিনিময় কেন্দ্র হিসাবে কাজ করে, এই দুটি লাইন স্টেশনের দুটি ভিন্ন স্তরে নির্মিত হয়েছে- প্রথমটি গুইন্ডি থেকে অফিসার ট্রেনিং একাডেমী (ওটিএ) এবং চেন্নাই বিমানবন্দরের দিকে এবং দ্বিতীয়টি লাইন সিএমএমটি থেকে সেন্ট থমাস মাউন্ট স্তেস্নের দিকে গিয়েছে।
সিএমআরএল প্রকল্পের জন্য স্টেশনের কাছে তামিলনাড়ু বিদ্যুৎ বোর্ড কর্তৃক একটি ২৩০-কেভি গ্রহণকারী সাবস্টেশন (আরএসএস) নির্মিত হচ্ছে। টি এন ই বি কাছাকাছি অবস্থিত টিএনইবি সাব-স্টেশন (টিএনইবি কর্তৃক নির্মিত হচ্ছে) থেকে ১১০ কেভি বিদ্যুৎ সরবরাহ করবে আরএসএস-এ, যা দুটি ট্রান্সফরমার দ্বারা ৩৩ কেভি থেকে ২৫ কেভি পর্যন্ত ধাপে ধাপে সরবরাহ করা হবে।
ক্যান্টনমেন্ট বোর্ডে মেট্রো স্টেশনের কাছাকাছি আসার ঘানা জংশনে তিনটি এসি বাস আশ্রয় কেন্দ্র স্থাপনের সিদ্ধান্ত নিয়েছে, যা আন্তঃমন্ত্রণালয় পরিবহন কেন্দ্র হয়ে উঠবে। প্রতিটি আশ্রয়স্থল ৩৭০ বর্গফুটের বেশি হবে, যেজেখানে৩২ জন যাত্রী বসতে এবং ৪৫ জন যাত্রী দাঁড়াতে পড়বে। আশ্রয়ের অন্যান্য সুবিধাগুলিতে এটিএম, সিসিটিভি, সিকিউরিটি গার্ড, পাবলিক প্রস্রাব, পানীয় জল, কফি ভেন্ডিং মেশিন এবং বাস আগমন সম্পর্কে ঘোষণা অন্তর্ভুক্ত করা হবে।
চেন্নাই মেট্রো প্রকল্পের প্রথম ধাপে পাঁচটি স্টেশনে মধ্যে একটি হল আলন্দুর স্টেশন, যা বাণিজ্যিক হাব রূপান্তর করা হয়েছে, অন্য স্টেশনগুলি হল সিএমবিটি, অরুবাক্কাম, এককাতুথাঙ্গল এবং অশোক নগর। স্টেশনটির পিছনে গাড়ি পার্কের জন্য একটি বেসমেন্ট এবং স্টিল ফ্লোর দিয়ে ১,১৮,০০০ বর্গফুট ভবন নির্মাণ করা হয়েছে।
পূর্বদেশীয় সনাতনপন্থী মণ্ডলী

পূর্বদেশীয় অর্থোডক্স মণ্ডলী (; ), দাফতরিকভাবে অর্থোডক্স কাথোলিক মণ্ডলী, হল দ্বিতীয় বৃহত্তম খ্রীষ্টান মণ্ডলী যার বাপ্তিস্মিত সদস্যসংখ্যা প্রায় ২৩০ মিলিয়ন, যা গোটা অর্থোডক্স মণ্ডলীর ৮০% এবং বৈশ্বিক জনসংখ্যার ২.৩%। এটি স্বায়ত্তশাসিত মণ্ডলীসমূহের একটি মৈত্রী হিসেবে কাজ করে যার প্রত্যেকটি স্থানীয় সিনোদসমূহে বিশপদের দ্বারা পরিচালিত হয়। পূর্বদেশীয় অর্থোডক্স খ্রীষ্টানদের অর্ধেকের মতোই রাশিয়ায় বসবাস করেন। রোমের বিশপের (পোপ) মতো মণ্ডলীটির কোনও কেন্দ্রীয় মতাদর্শিক বা প্রশাসনিক কর্তৃত্ব নেই, তবে কনস্টান্টিনোপলের জগদ্ব্যাপী কুলপিতাকে সকল বিশপের "প্রিমাস ইন্তার পারেস" (“সমকক্ষদের মধ্যে অগ্রগণ্য”) হিসেবে বিবেচনা করা হয়। বিশ্বের অন্যতম প্রাচীন এই ধর্মীয় প্রতিষ্ঠান হিসেবে পূর্বদেশীয় অর্থোডক্স মণ্ডলী পূর্ব ও দক্ষিণ-পূর্ব ইউরোপ, ককেশাস এবং নিকট প্রাচ্যের ইতিহাস ও সংস্কৃতিতে বিশেষ ভূমিকা পালন করেছে।
পূর্বদেশীয় অর্থোডক্স ধর্মতত্ত্ব নিকীয় মতবাদভিত্তিক। মণ্ডলীটি শিক্ষা দেয় যে এটি তাঁর মহান কমিশনে যীশু খ্রীষ্টের দ্বারা প্রতিষ্ঠিত এক, পবিত্র, কাথোলিক এবং প্রেরিতীয় মণ্ডলী এবং খ্রীষ্টের প্রেরিতদের উত্তরাধিকারী। এটি বজায় রাখে যে, এটি পবিত্র ঐতিহ্য দ্বারা গৃহীত হিসাবে আসল খ্রীষ্টীয় বিশ্বাস অনুশীলন করে। তার পিতৃপুরুষগণ, পঞ্চাশতার স্মরণীয়, এবং স্বৈরশাসক এবং স্বায়ত্তশাসিত মণ্ডলীগুলি যাজকীয় সংগঠনের বিভিন্ন ধরনের প্রতিফলন করে। তার অসংখ্য পবিত্র রহস্যের মধ্যে, এটি সাতটি প্রধান স্তবককে স্বীকৃতি দেয়, যার মধ্যে ইউক্যারিস্ট প্রধানতম, সিনাক্সিসে স্তোত্রপদ্ধতিগতভাবে উদ্‌যাপন করা হয়। মণ্ডলী শিক্ষা দেয় যে একটি যাজকাভিষেকের মাধ্যমে, বলিদান রুটি এবং মদ খ্রীষ্টের শরীর এবং রক্ত ​​হয়ে। কুমারী মরিয়ম ইরানের অর্ধপরিবাহী মণ্ডলীর ভক্ত, ঈশ্বরভক্ত, ভক্তদের সম্মানিত।
পূর্বদেশীয় অর্থোডক্স মণ্ডলী রোমীয় কাথোলিক মণ্ডলীর সাথে ১০৫৪ সালে পূর্ব-পশ্চিম শ্মশান পর্যন্ত ধর্মান্তরিত করে, বিশেষ করে পোপের কর্তৃত্বের উপর বিতর্কের সূত্রপাত ঘটে। ৪৫১ খ্রিস্টাব্দে কলদীয় সম্মেলনের আগে, প্রাচ্য অর্থোডক্স মণ্ডলীগুলিও এই ধর্মবিশ্বাসে ভাগ করেছিল, প্রাথমিকভাবে খ্রিস্টিয়ায় পার্থক্যগুলি পৃথক করে।
পূর্বদেশীয় অর্থোডক্স খ্রীষ্টানদের বেশিরভাগই দক্ষিণপূর্ব এবং পূর্ব ইউরোপ, সাইপ্রাস, জর্জিয়া এবং ককেশাস অঞ্চলের অন্যান্য সম্প্রদায়গুলিতে বসবাস করে, সাইবেরিয়ার সম্প্রদায়গুলি রাশিয়ার সুদূর পূর্বাঞ্চল পর্যন্ত পৌঁছায়। পূর্ব ভূমধ্যসাগরীয় আফ্রিকা, পূর্ব আফ্রিকার পূর্ব বাইজেন্টীয় অঞ্চলে ছোটখাট সম্প্রদায় এবং মধ্য প্রাচ্যে যেখানে এটি হ্রাসের কারণে হ্রাস পাচ্ছে। পৃথিবীর অন্যান্য অংশেও রয়েছে, বিস্ফূরণ, রূপান্তর দ্বারা গঠিত, এবং ধর্মপ্রচারক কার্যকলাপ।
সুমন কল্যাণপুর

সুমন কল্যাণপুর (; জন্ম ২৮ জানুয়ারি ১৯৩৭) হলেন একজন ভারতীয় সংগীতশিল্পী। তিনি ভারত রাষ্ট্রের অতি শ্রদ্ধেয় নেপথ্য গায়িকাদের মধ্যে একজন স্বনমধন্য ব্যক্তি ছিলেন। তার সেই সময়কালে, লতা মঙ্গেশকরের একাধিপত্যের মধ্যেও, প্রায় সমস্ত সংগীতকারের সঙ্গেই যুক্ত হয়ে গান গেয়ে স্বীকৃতি অর্জনে সফল হয়েছিলেন। অনেক মানুষ বিশ্বাস করত যে, তার যা প্রতিভা, তাতে তার যত দূর এগোনো উচিত ছিল, তত দূর তিনি যেতে পারেননি, যদিও তার অভাবনীয় সাংগীতিক বৈশিষ্ট্য, যেগুলো একজন নেপথ্য গায়িকার কাছে খুবই প্রয়োজনীয়, সেই উচ্চাঙ্গ সংগীতের বিশদ জ্ঞান, সুরেলা কণ্ঠ এবং গলার বিস্তীর্ণ পরিসীমা ছিল।
সুমন কল্যাণপুরের কণ্ঠ অনেক সময়ই লতা মঙ্গেশকরের মনে করে ভুল করত অনেকে। ১৯৫৪ খ্রিষ্টাব্দে তিনি কর্মজীবন শুরু করেন এবং ১৯৬০ এর দশক এবং ১৯৭০ এর দশকে তিনি ভীষণভাবে জনপ্রিয় হয়ে ওঠেন। তিনি হিন্দি ভাষা ছাড়াও মারাঠি, অসমীয়া, গুজরাতি, কন্নড়, ভোজপুরি, রাজস্থানি, বাংলা, ওডিয়া এবং পাঞ্জাবি ভাষায় গান রেকর্ড করেছিলেন। তার প্রধান সময়ে তিনি জনপ্রিয় সংগীতশিল্পী বলে বিবেচিত হয়েছিলেন। তিনি মোট ৮৫৭ খানা হিন্দি গান গেয়েছেন।
সুমন কল্যাণপুর ১৯৩৭ খ্রিষ্টাব্দের ২৮ জানুয়ারি ঢাকায় জন্মগ্রহণ করেন। তার পিতা শঙ্কর রাও হেমাদি কর্ণাটকের ম্যাঙ্গালোর শহরের এক বনেদি সারস্বত ব্রাহ্মণ পরিবার থেকে এসেছিলেন। কর্ণাটকের উদুপি জেলার কুন্দপুর তালুকের একটা গ্রাম হল হেমাদি। তিনি সেন্ট্রাল ব্যাঙ্ক অফ ইন্ডিয়ার এক উঁচু পোস্টে চাকরি করতেন এবং দীর্ঘদিন ধরে অধুনা বাংলাদেশের রাজধানী ঢাকায় নিয়োজিত ছিলেন। সেখানে তার পিতা এবং মাতা সীমা হেমাদি ছাড়াও তারা পাঁচ বোন এবং এক ভাই ছিলেন; সুমন তার ভাইবোনেদের মধ্যে সকলের বড়ো ছিলেন। তিনি একজন স্বনামধন্য ভারতীয় গায়িকা। তার পরিবার ১৯৪৩ খ্রিষ্টাব্দে মুম্বই শহরে চলে যান, যেখানে তিনি সংগীতের তালিম নিয়েছিলেন।
সুমন কল্যাণপুর সব সময় ছবি আঁকা এবং সংগীতে অনুরক্ত ছিলেন। মুম্বইয়ের বিখ্যাত কলম্বিয়া হাই স্কুলে পড়াশোনা শেষ করে তিনি ছবি আঁকার পরবর্তী পাঠ নিতে মর্যাদাপূর্ণ স্যর জে জে স্কুল অফ আর্টসে ভরতি হয়েছিলেন। একই সঙ্গে পুণের প্রভাত ফিল্মের সংগীত পরিচালক এবং তাদের একজন পারিবারিক বন্ধু 'পণ্ডিত কেশব রাও ভোলে'জির কাছে উচ্চাঙ্গ কণ্ঠ সংগীতে তালিম নিয়েছিলন। সুমনের মত অনুযায়ী, প্রথমদিকে গান গাওয়াটা ছিল তার কাছে একটা শখ, কিন্তু ক্রমে ক্রমে সংগীতের ওপর তার অনুরাগ বেড়ে যায়, আর এর ফলস্বরূপ তিনি পেশাদারিত্বের সঙ্গে 'উস্তাদ খান আবদুল রহমান খান' এবং 'গুরুজি মাস্টার নবরং' এঁদের কাছে সংগীত শিক্ষা করতে আরম্ভ করেছিলেন।
জোঅ্যান উডওয়ার্ড

জোঅ্যান জিগনিলিয়েট ট্রিমিয়ার উডওয়ার্ড (; জন্ম: ২৭ ফেব্রুয়ারি ১৯৩০) হলেন একজন মার্কিন অভিনেত্রী, প্রযোজক ও মানবহিতৈষী। ছয় দশকের অধিক সময়ের অভিনয় জীবনে তিনি চারটি একাডেমি পুরস্কারের মনোনয়ন হতে একটি, দশটি গোল্ডেন গ্লোব পুরস্কারের মনোনয়ন হতে তিনটি, চারটি বাফটা পুরস্কারের মনোনয়ন হতে একটি এবং নয়টি প্রাইমটাইম এমি পুরস্কারের মনোনয়ন হতে তিনটি পুরস্কার অর্জন করেন।
উডওয়ার্ডের চলচ্চিত্রে অভিষেক হয় "কাউন্ট থ্রি অ্যান্ড প্রে" (১৯৫৫) দিয়ে। তিনি "দ্য থ্রি ফেসেস অব ইভ" (১৯৫৭) চলচ্চিত্রে অভিনয় করে শ্রেষ্ঠ অভিনেত্রীর জন্য একাডেমি পুরস্কার ও সেরা নাট্যধর্মী চলচ্চিত্র অভিনেত্রী বিভাগে গোল্ডেন গ্লোব পুরস্কার অর্জন করেন। তিনি অপর তিনটি একাডেমি পুরস্কারের মনোনয়ন লাভ করেন "রেচেল, রেচেল" (১৯৬৮), "সামার উইশেস, উইন্টার ড্রিমস" (১৯৭৩) ও "মিস্টার অ্যান্ড মিসেস ব্রিজ" (১৯৭৮) চলচ্চিত্রের জন্য। তিনি "রেচেল, রেচেল" ছবির জন্য তার দ্বিতীয় গোল্ডেন গ্লোব পুরস্কার অর্জন করেন এবং "সামার উইশেস, উইন্টার ড্রিমস" ছবির জন্য শ্রেষ্ঠ অভিনেত্রী বিভাগে তার একমাত্র বাফটা পুরস্কার অর্জন করেন।
রবের্তো বেনিইনি

রবের্তো রেমিগো বেনিইনি, ওএমআরআই-এর শাভালিয়ের (; জন্ম: ২৭ অক্টোবর ১৯৫২) হলেন একজন ইতালীয় অভিনেতা, কৌতুকাভিনেতা, চিত্রনাট্যকার ও পরিচালক। তিনি ১৯৯৭ সালের "লা ভিতা এ বেল্লা" চলচ্চিত্রে সহ-লেখক, পরিচালক ও অভিনেতা হিসেবে কাজ করেন এবং এতে তার অভিনয়ের জন্য তিনি শ্রেষ্ঠ অভিনেতা বিভাগে একাডেমি পুরস্কার অর্জন করেন। তিনি "সন অব দ্য পিংক প্যান্থার" (১৯৯৩) চলচ্চিত্রে ইনস্পেক্টর ক্লুজোর পুত্র চরিত্রে এবং চলচ্চিত্র নির্মাতা জিম জারমুশের তিনটি চলচ্চিত্র: "ডাউন বাই ল" (১৯৮৬), "নাইট অন আর্থ" (১৯৯১) ও "কফি অ্যান্ড সিগারেটস্‌" (২০০৩)-এ অভিনয় করেন।
বেনিইনি ১৯৫২ সালের ২৭শে অক্টোবর মানসিয়ানো লা মিসেরিকোর্দিয়ায় জন্মগ্রহণ করেন। তার পিতা লুইজি বেনিইনি একজন রাজমিস্ত্রী, কাঠমিস্ত্রী ও কৃষক, এবং তার মাতা ইসোলিনা পাপিনি একজন ফেব্রিক প্রস্তুতকারক। তিনি ক্যাথলিক ধর্মাবলম্বী হিসেবে বেড়ে ওঠেন, এবং তিনি এখনো নিজেকে এই ধর্মমতে বিশ্বাসী বলে দাবী করেন। মঞ্চ অভিনেতা হিসেবে তিনি প্রথম কাজের অভিজ্ঞতা লাভ করেন ১৯৭১ সালে প্রাতোতে। এই বছরের শরতে তিনি রোমে পাড়ি জমান এবং কিছু নিরীক্ষাধর্মী মঞ্চনাটকে অভিনয় করেন, যার কিছু তিনি পরিচালনাও করেন। ১৯৭৫ সালে বেনিইনি জুসেপ্পে বেরতোলুচ্চির লেখা "সিওনি মারিও দি গাসপারে ফু জুলিয়া" দিয়ে প্রথম মঞ্চে সফলতা অর্জন করেন।
সহিদ রঙ্গশালা

সহিদ রঙ্গশালা নেপালের পশ্চিমাঞ্চলীয় শহর বিরাটনগরে অবস্থিত পশ্চিমাঞ্চল বিকাশ ক্ষেত্রের সবচেয়ে বড় স্টেডিয়াম। এর ধারণক্ষমতা ১০,০০০ হাজার দর্শক। এটি নেপালের তৃতীয় বৃহত্তম স্টেডিয়াম। মোরাং এফসি এটিকে ঘরের মাঠ হিসেবে ব্যবহার করে। প্রবেশের জন্য এ স্টেডিয়ামে তিনটি দরজা আছে। ৭ম নেপাল জাতীয় গেমসের উদ্বোধনী অনুষ্ঠান আয়োজনের জন্য ২০১৬ সালে এটিকে আচ্ছাদিত করার জন্য পুণঃনির্মান করা হয়। ২০১৯ সাফ মহিলা চ্যাম্পিয়নশিপ এখানে অনুষ্ঠিত হবে, তার জন্য এটিকে আন্তর্জাতিক মানে উন্নয়ন ও সুযোগ সুবিধা বৃদ্ধির জন্য ক্রীড়া মন্ত্রণালয় ৮.৭ মিলিয়ন রুপি বাজেট দেয়। এছাড়াও এএফএনএ ও বিরাটনগর মেট্রোপলিটন সিটি একটি চুক্তি স্বাক্ষর করে।
মহেন্দ্র গোল্ড কাপের (বর্তমানে বিরাট গোল্ড কাপ) জন্য ১৯৬১ সালে স্টেডিয়ামটি নির্মাণ করা হয়েছিল। ২০১৬ সালে ৭ম ন্যাশনাল গেমসের জন্য এটিকে আচ্ছাদিত করার কাজ করা হয়েছিল। ২০১৯ সালে এর আরও ব্যাপক সংস্কার করা হয়।
ডেভ কালাহান

ডেভিড জন কালাহান (; জন্ম: ১ ফেব্রুয়ারি, ১৯৬৫) পূর্ব কেপের কুইন্সটাউনে জন্মগ্রহণকারী প্রথিতযশা ও সাবেক দক্ষিণ আফ্রিকান আন্তর্জাতিক ক্রিকেটার। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৯৯২ থেকে ২০০০ সময়কালে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর দক্ষিণ আফ্রিকান ক্রিকেটে ইস্টার্ন প্রভিন্স দলের প্রতিনিধিত্ব করেছেন ডেভ কালাহান। দলে তিনি মূলতঃ ডানহাতি ব্যাটসম্যান হিসেবে ভূমিকা রেখেছেন। এছাড়াও ডানহাতি মিডিয়াম পেস বোলিং করতেন তিনি।
কালাহানের কাকাতো ভাই জাস্টিন কেম্প দক্ষিণ আফ্রিকার পক্ষে টেস্ট ও একদিনের আন্তর্জাতিকে অংশগ্রহণ করেছেন।
১৯৮৩ সালে দক্ষিণ আফ্রিকার বিদ্যালয়ের ছাত্রদের নিয়ে গঠিত ‘আলবাট্রসেস দলের’ সদস্যরূপে ইংল্যান্ড গমন করেছিলেন। ঐ দলটিতে বর্ষসেরা ক্রিকেটার মার্ক রাশমেয়ার, ডেভ রান্ডল, ড্যারিল কালিনান, মেরিক প্রিঙ্গল ও সালিয়েগ ন্যাকারডিয়েনের ন্যায় তারকা খেলোয়াড়ের অংশগ্রহণ ছিল।
১৯ বছরব্যাপী প্রথম-শ্রেণীর ক্রিকেটে অংশ নিয়েছেন ডেভ কালাহান। অধিকাংশ সময়ই ইংল্যান্ডে অবস্থান করে সাফোক ও নটিংহ্যামশায়ারের পক্ষে খেলেছেন।
প্রাদেশিক ক্রিকেটে খেলোয়াড়ী জীবনের বেশীরভাগ সময় ইস্টার্ন প্রভিন্সের পক্ষে খেলেছেন। ঐ সময়ে দেশের শক্তিধর ব্যাটিংসমৃদ্ধ দলটিতে কেপলার ওয়েসেলস, ফিল আম, মার্ক রাশমেয়ার ও কেনি ম্যাকইউয়ানের অংশগ্রহণ ছিল।
টেস্ট ক্রিকেটে অংশগ্রহণের সুযোগ পাননি তিনি। দীর্ঘ আট বছর আন্তর্জাতিক ক্রিকেটে অংশগ্রহণ করলেও ডেভ কালাহান মাত্র ২৯টি একদিনের আন্তর্জাতিকে অংশ নিতে পেরেছিলেন। ৭ ডিসেম্বর, ১৯৯২ তারিখে ভারতের বিপক্ষে একদিনের আন্তর্জাতিকে ডেভ কালাহানের অভিষেক ঘটে।
১৯৯৪ সালে ম্যান্ডেলা ট্রফি প্রতিযোগিতায় দূর্দান্ত ক্রীড়াশৈলী প্রদর্শন করেন। সেঞ্চুরিয়নে অনুষ্ঠিত ঐ খেলায় নিউজিল্যান্ডের বিপক্ষে অপরাজিত ১৬৯ রানের দূর্দান্ত ইনিংস উপহার দেন ডেভ কালাহান। ব্যাটিং উদ্বোধনে নেমে ৪ ছক্কা সহযোগে ১৪৩ বল মোকাবেলান্তে ১৬৯ রানের মনোরম সেঞ্চুরি করেন। এটিই একদিনের আন্তর্জাতিকে যে-কোন ব্যাটসম্যানের তৎকালীন ব্যক্তিগত সর্বোচ্চ রানের ইনিংসের মর্যাদা পেয়েছিল। এরপর তিনি আর একবার মাত্র পঞ্চাশোর্ধ্ব রানের ইনিংসে খেলেছিলেন। এছাড়াও খেলোয়াড়ী জীবনের সেরা বোলিং পরিসংখ্যান গড়েন ৩/৩২। ফলশ্রুতিতে ম্যান অব দ্য ম্যাচের পুরস্কারে ভূষিত হন তিনি। টেস্টিকুলার ক্যান্সার থেকে আরোগ্য লাভের পর প্রথম ডেভ কালাহান খেলতে নেমেছিলেন।
অস্টিনস সুইফট

অস্টিনস সুইফট/কোলন সুইফট (বৈজ্ঞানিক নাম: "Caltoris cahira austeni (Moore)") 'হেসপারিডি' (Hespaeriidae) বা স্কিপারস (Skippers) গোত্র ও 'হেসপারিনি' (Hesperiinae) উপ-গোত্রের অন্তর্ভুক্ত প্রজাতি।
অস্টিনস সুইফট এর প্রসারিত অবস্থায় ডানার আকার ৪৫-৫৫ মিলিমিটার দৈর্ঘ্যের হয়।
ভারত (সিকিম, অসম, অরুণাচল প্রদেশ, মেঘালয়) নেপাল, ভুটান, মায়ানমার, থাইল্যান্ড এর বিভিন্ন অঞ্চলে এদের পাওয়া যায়।
প্রজাপতির দেহাংশের পরিচয় বিষদ জানার জন্য প্রজাপতির দেহ এবং ডানার অংশের নির্দেশিকা দেখুন:-
স্ত্রী-পুরুষ উভয়েরই ডানার উপরিতল কালচে-বাদামি। পুরুষ প্রকারে সামনের ডানায় সেল-এর প্রান্তে দুটি ছোট ছোপ, ডিসকাল অংশে তুলনায় বড় ও তির্যকভাবে অবস্থিত তিনটি ছোপ এবং শীর্ষভাগে (apex) কোস্টার নিচে দুটি বা তিনটি ক্ষুদ্র ছোপ বর্তমান। উক্ত ছোপগুলি সব সাদা ও অর্ধ-স্বচ্ছ। স্ত্রী-প্রকারে সামনের ডানার সাদা ও অর্ধ-স্বচ্ছ ছোপবিন্যাস অনুরূপ, তবে ছোপগুলি আকারে সামান্য বড় এবং পিছনের ডানার টার্মিনাল প্রান্তরেখার উপরে একটি ছোট হলদে ছোপ দেখা যায়। পিছনের ডানা উভয় প্রকারেই দাগ-ছোপ হীন।
ডানার নিম্নতল উপরিতলেরই অনুরূপ। উভয় প্রকারেই পিছনের ডানার টার্মিনাল প্রান্তরেখার উপরে একটি হলদেটে ছোপ লক্ষ্য করা যায়। সিলিয়া (cellia) ছাইরঙা-সাদা।
শুঙ্গ কালো ও অগ্রভাগে ঈষদ হলদেটে, তবে শীর্ষবিন্দু কালো। মাথা, বক্ষদেশ (thorax) ও উদর উপরিতলে কালচে-বাদামি ও নিম্নতলে ফ্যাকাশে বাদামি।
কম দেখতে পাওয়া এই প্রজাতি অন্যান্য সুইফট প্রজাতির ন্যায় দ্রুত উড়ান বিশিষ্ট ও ভূমির অনেক উপর দিয়ে ওড়ে। পাতায় বসে রসপান করতে ও রোদ পোহাতে এদের প্রায়ই দেখা যায়। এরা ডানা মেলা ও বন্ধ দুই অবস্থানেই রোদ পোহায় (busking) ও মাঝেমধ্যে ফুলে বসে মধুপান করে।
উন্মুক্ত বনাঞ্চলে জঙ্গলের পথে গাছপালায় ও ঝোপঝাড়ে এবং নদী বা ঝর্ণার কিনারে সাধারণত সকালের প্রথম ভাগে এই প্রজাতিকে সক্রিয় দেখা যায় ও দুপুরের আগেই এদের বিচরণ বন্ধ হয়ে যায় এবং আবার পড়ন্ত বিকেলে বিচরণ চোখে পরে।কম উচ্চতা বিশিষ্ট পাহাড়ি জঙ্গলে এদর দর্শন মেলে, তবে সমতলভূমি ও অধিক উচ্চতায় এদের কখনোই দেখা যায় না।
খয়রা জহুর

খয়রা জহুর(বৈজ্ঞানিক নাম: "Baoris farri (Moore)") 'হেসপারিডি' (Hespaeriidae) বা স্কিপারস (Skippers) গোত্র ও হেসপারিনি (Hesperiinae) উপ-গোত্রের অন্তর্ভুক্ত প্রজাতি।
খয়রা জহুর এর প্রসারিত অবস্থায় ডানার আকার ৪৩-৪৮ মিলিমিটার দৈর্ঘ্যের হয়।
ভারত (পশ্চিমঘাট পর্বত [দক্ষিণ গোয়া], পশ্চিমবঙ্গ, ঝাড়খণ্ড, উত্তরাঞ্চল থেকে সিকিম, অসম, অরুণাচল প্রদেশ, উত্তর-পূর্ব ভারত, আন্দামান ও নিকোবর দ্বীপপুঞ্জ) ভুটান, নেপাল, বাংলাদেশ, শ্রীলঙ্কা, মায়ানমার এর বিভিন্ন অঞ্চলে এদের পাওয়া যায়।
প্রজাপতির দেহাংশের পরিচয় বিষদ জানার জন্য প্রজাপতির দেহ এবং ডানার অংশের নির্দেশিকা দেখুন:-
পুরুষ প্রকারে পিছনের ডানার উপরিতলে কালো, রঙ করার বুরুশের (brash) রোঁয়ার মতো ঘন অংশ (androconical scale) থাকার কারণেই এদের এইরূপ নামকরণ করা হয়েছে।
ডানার উপরিতল কালচে বাদামি।স্ত্রী-পুরুষ উভয় প্রকারেই সামনের ডানায় সেল -এর প্রান্ত, ডিসকাল ও শীর্ষভাগ বা এপিক্যাল অংশ জুড়ে বক্রাকৃতি (বাংলা '৩' এর মতন) সম্পূর্ণ একসারি স্বচ্ছ ও সাদা বা হলদেটে সাদা ছোপ বর্তমান। উক্ত ছোপসারির সেল-নিকটস্থ ছোপগুলি মাঝারি আকৃতির, মধ্যভাগের গুলি বৃহত্তর এবং শীর্ষভাগের গুলি ক্ষুদ্রতর। একদম শীর্ষের ক্ষুদ্রতর ছোপদুটি সারির থেকে সামান্য ভিতরে সরে গেছে। স্ত্রী প্রকারে সামনের ডানায় ১বি শিরামধ্যে (interspace) একটি বা দুটি অস্বচ্ছ ছোপ চোখে পড়ে। কিছু কিছু নমুনায় সামনের ডানার কয়েকটি বা সবকটি ছোপই অনুপস্থিত থাকতে পারে, বিশেষত পুরুষের ক্ষেত্রে। পিছনের ডানায় উভয় প্রকারেই কোনো দাগ-ছোপ দেখা যায় না।
ডানার নিম্নতল চকলেট রঙা থেকে জলপাই-বাদামি (olive - brown)পর্যন্ত হয়। পুরুষ প্রকারে সামনের ডানার উজ্জ্বল-মসৃন (polished) ও ধূসর ডরসাল (ডরসাম প্বার্শবর্তী) অঞ্চলে একটি ছোট ডিম্বাকৃতি (oval - shaped) মার্কা বা দাগ (brand) দেখা যায় যেটি স্ত্রী-প্রকারে অনুপস্থিত। স্ত্রী-পুরুষ উভয়েরই সামনের ডানার নিম্নতলে উপরিতলের ছোপসারিটি স্বচ্ছতার কারণে দৃশ্যমান। পিছনের ডানা উভয় প্রকারেই দাগ-ছোপ হীন।
পেইন্টব্রাশ সুইফট প্রজাতির স্ত্রী-প্রকার কানাড়া সুইফট () প্রজাতির স্ত্রী-প্রকারের সাথে সাদৃশ্যযুক্ত, তবে পরোক্ত প্রজাতির পিছনের ডানার নিম্নতলের হালকা ছোপগুলি পূর্বোক্ত প্রজাতিতে থাকে না।
কম দেখতে পাওয়া এই প্রজাতি অন্যান্য সুইফট প্রজাতির ন্যায় দ্রুত উড়ান বিশিষ্ট ও ভূমির বেশ খানিক উপর দিয়ে ওড়ে। এদের স্বভাব স্থানিক (territorial) এবং প্রায়শই রোদ পোহানোর জন্য একই বসার জায়গায় ফিরে ফিরে আসে। এরা ফুলে ও পাতায় বসে মধু ও রসপান করে। উন্মুক্ত বনাঞ্চলে জঙ্গলের পথে নিচু গাছপালায় ও ঝোপঝাড়ে এবং নদী বা ঝর্ণার কিনারে সাধারণত সকালের প্রথম ভাগে এই প্রজাতিকে অতি সক্রিয় দেখা যায় ও দুপুরের আগেই এদের বিচরণ বন্ধ হয়ে যায় এবং আবার পড়ন্ত বিকেলে চোখে পরে।পশুর তাজা বিষ্ঠায় অবস্থান করা পুরুষ প্রকারের ভীষণ পছন্দের অভ্যাস বলে সমীক্ষায় জানা গেছে। রোদ পোহানোর সময় এরা অন্যান্য সুইফটদের মতোই মূলত ডানা বন্ধ অবস্থায় থাকে, তবে মাঝেমধ্যেই ডানা আংশিক উন্মুক্ত করে। ৯০০ মি, উচ্চতা পর্যন্ত আর্দ্র চিরহরিৎ পাহাড়ি বনাঞ্চল এদের বিশেষ পছন্দের বাসভূমি। পছন্দসই পরিবেশে মার্চ, জুলাই এবং সেপ্টেম্বর থেকে নভেম্বর পর্যন্ত এদের দর্শন মেলে। তবে এই প্রজাতিকে কখনোই সমতলে বা ৯০০ মি, এর অধিক উচ্চতায় দেখা যায় না।
ইমামউদ্দিন আহমাদ

ইমামউদ্দিন আহমাদ (২ জুলাই ১৯৩৫ - ১২ ফেব্রুয়ারি ২০০৬) ‍ছিলেন একজন বাংলাদেশি রাজনীতিবিদ, ভাষাসৈনিক ও মুক্তিযোদ্ধা ছিলেন। ১৯৭১ সালে স্বাধীনতা যুদ্ধের সংগঠক হিসেবে তিনি বাংলাদেশ আওয়ামী লীগের উপদেষ্টা ছিলেন ও ১৯৭৩ সালে ফরিদপুর-৫ (বর্তমানে ফরিদপুর-৩) আসনে জাতীয় সংসদ সদস্য নির্বাচিত হন। 
ইমামউদ্দিন আহমাদ ১৯৩৫ সালের ২ জুলাই ফরিদপুর শহরের শহরতলী কমলাপুর এলাকায় জন্মগ্রহণ করেন। তার পিতার নাম নাসির উদ্দিন আহমেদ। তৎকালীন বৈরাগী স্কুল (বর্তমান টেপাখোলা সরকারী প্রাথমিক বিদ্যালয়) থেকে তার শিক্ষাজীবন শুরু করেন এবং সরকারি রাজেন্দ্র কলেজ থেকে বিএ ডিগ্রি লাভ করেন।
ইমামউদ্দিন ১৯৪৯ সালে পূর্ব পাকিস্তান ছাত্রলীগ ফরিদপুর জেলা শাখার সভাপতি নির্বাচিত হন। তিনি ফরিদপুর জেলায় ১৯৫২ সালে সংগঠিত বাংলা ভাষা আন্দোলন, ঊনসত্তরের গণঅভ্যুত্থান এবং ১৯৭১ সালে বাংলাদেশের স্বাধীনতা যুদ্ধে সংগঠকের ভূমিকা পালন করেন। ইমামউদ্দিন ভাষা আন্দোলনে ফরিদপুর রাজেন্দ্র কলেজে ছাত্রদের ভাষা আন্দোলনের মিছিলে নেতৃত্ব দেন। ১৯৭০ সালে অনুষ্ঠিত পাকিস্তানের সাধারণ নির্বাচনে তিনি পূর্ব পাকিস্তান থেকে প্রাদেশিক সভার সদস্য নির্বাচিত হন। এরপর বাংলাদেশ আওয়ামী লীগের কেন্দ্রীয় কার্যকরী সংসদের সদস্য হন এবং পরবর্তীতে দলটির কেন্দ্রীয় উপদেষ্টা মন্ডলীর সদস্য নির্বাচিত হন। আমৃত্যু তিনি এই পদে বহাল ছিলেন। ভাষা সৈনিক ১৯৭৩ সালে ১ম জাতীয় সংসদ নির্বাচনে এমপি নির্বাচিত হন। ইমাম উদ্দিন আহমাদ ফরিদপুরের শিক্ষা ক্ষেত্রে ৪৫ টি প্রাথমিক বিদ্যালয় ও ২টি উচ্চ বিদ্যালয় প্রতিষ্ঠা করেন। 
ইমামউদ্দিন ব্যক্তিগত জীবনে ১৯৫৪ সালে বেগম রুশেমা ইমামের সাথে বিবাহবন্ধনে আবদ্ধ হন। ২০০৬ সালের ১২ ফেব্রুয়ারি ফরিদপুর সদরের কি পাইলাম মোড় নামক স্থানে সড়ক দুর্ঘটনায় তিনি মৃত্যুবরণ করেন।
ইসলামিক সলিডারিটি গেমস

ইসলামী সংহতি খেলা বা ইসলামিক সলিডারিটি গেমস হল একটি আন্তর্জাতিক বহু-ক্রীড়া প্রতিযোগিতা, যা ওআইসির সদস্য রাষ্টসমূহের ক্রীড়াবিদদের জন্য আয়োজন করা হয়। ক্রীড়া আসরটি ইসলামিক সলিডারিটি স্পোর্টস ফেডারেশন আয়োজন ও পরিচালনা করে। এর প্রথম আসর ২০১৫ সালে সৌদি আরবে অনুষ্ঠিত হয়।
ইসলামিক সলিডারিটি গেমস প্রথম ২০০৫ সালে সৌদি আরবের মক্কায় অনুষ্ঠিত হয়। এতে ওআইসির ৫৭টি সদস্য রাষ্ট্র অংশগ্রহণ করে। এসকল সদস্য রাষ্ট্রের অমুসলিম ক্রীড়াবিদদেরও অংশগ্রহণের সুযোগ দেওয়া হয়েছিল।
দ্বিতীয় গেমস ২০০৯ সালে ইরানে অনুষ্ঠিত হওয়ার কথা ছিল কিন্তু তা পিছিয়ে ২০১০ সালের এপ্রিলে করা হয়, পরে ইরান ও আরব বিশ্বের মধ্যে লোগো নিয়ে বিতর্কের কারণে তা বাতিল করা হয়েছিল। ইরান লোগোতে পারস্য উপসাগর নাম ব্যবহার করেছিল, যা অন্য আরব রাষ্ট্র মেনে নেয়নি, কারণ অনেক রাষ্ট্র পারস্য উপসাগরকে আরব উপসাগর নামে ডাকে। নাম নিয়ে আরব রাষ্ট্র ও ইরান মধ্যকার বিতর্কের সমাধান না হওয়ায় গেমস বাতিল করা হয়।
তৃতীয় গেমস ২০১৩ সালে ইন্দোনেশিয়ায় পালেম্বাংয়ে এবং চতুর্থ গেমস ২০১৭ সালে আজারবাইজানের বাকুতে অনুষ্ঠিত হয়।
ইসলামিক সলিডারিটি গেমসে এ যাবত ২৭টি ক্রীড়া উপস্থাপন করা হয়েছে।
২০১৭ সালের হিসাব মতে;
গুজরানওয়ালা বিভাগ

গুজরানওয়ালা বিভাগ পাকিস্তানের পাঞ্জাব প্রদেশের একটি প্রশাসনিক বিভাগ এবং পাঞ্জাব প্রদেশের বৃহত্তম বিভাগ বলে মনে করা হয়ে থাকে। গুজরানওয়ালা শহরটির সদর দফতর ১৭,২০৬ বর্গ কিমি এলাকা জুড়ে গঠিত হয়েছে। ১৯৯১ সালের আদমশুমারি হিসাব অনুযায়ী জনসংখ্যা ছিল প্রায় ৭,৫২২,৩৫২ জন এর মত; এরপর ১৯৯৮ সালের আদমশুমারি অনুযায়ী জনসংখ্যা ৪ মিলিয়ন বেড়ে দাড়ায় ১১,৪৩১,০৫৮ জন।
বর্তমানে, মিরপুর বিভাগের মধ্যে নিম্নলিখিত জেলা রয়েছে:
লাহোর বিভাগ

লাহোর বিভাগ পাকিস্তানের পাঞ্জাব প্রদেশের একটি প্রশাসনিক বিভাগ। ২০০০ সালের পূর্বে বিভাগটি ৪টি জেলা নিয়ে গঠিত হয়েছিল - কসুর জেলা, লাহোর জেলা, নানকানা সাহেব জেলা এবং শেইখুপুরা জেলা। ২০০০ সালের পূর্ববর্তী সময়ে, সরকারের অধীনে সংস্কারের এক পর্যায়ে এসে বিভাগটি বিলুপ্ত ঘোষণা করা হলেও ২০০০ সালের পরবর্তী সময়ে বিভাগটি পূর্বাবস্থায় ফিরিয়ে নেওয়া হয়। যাহোক, পুনরুদ্ধারকৃত লাহোর বিভাগটি শুধুমাত্র কসুর জেলা ও লাহোর জেলা অন্তর্ভুক্ত ছিল এবং নানকানা সাহেব জেলা ও শেইখুপুরা জেলার সমন্বয়ে একটি নতুন বিভাগ শেইখুপুরা বিভাগ গঠন করা হয়েছিল।
লাহোর বিভাগটি মূলত ব্রিটিশ ভারতের পাঞ্জাব প্রদেশের প্রশাসনিক বিভাগ ছিল। এটি হিমালয় থেকে মুলতান পর্যন্ত সুটলেজ নদীর ডান তীর বরাবর বিস্তৃত এবং শিয়ালকোট জেলা, গুজরানওয়ালা জেলা, লাহোর জেলা, অমৃতসর জেলা, গুরুদাসপুর জেলা ও গুজরাত জেলা সহ মোট ৬টি জেলা নিয়ে গঠন করা হয়। বিভাগের মোট এলাকা ছিল এবং ১৯০১ সালের ভারতের আদমশুমারি অনুযায়ী হিসাব অনুযায়ী জনসংখ্যার ছিল প্রায় ৫,৫৯৮,৪৬৩ জন এর মত।
বিভাগটিতে ৬টি জেলা ছিল:
২০১৯ ক্রিকেট বিশ্বকাপ গ্রুপ পর্ব

২০১৯ সালের ক্রিকেট বিশ্বকাপ প্রতিযোগিতার গ্রুপ পর্বের খেলাগুলো রাউন্ড-রবিন পদ্ধতিতে অনুষ্ঠিত হবে। এ পর্বে অংশগ্রহণকারী দশ দলই একে-অপরের বিপক্ষে একই গ্রুপে প্রতিদ্বন্দ্বিতায় অবতীর্ণ হবে। এরফলে সর্বমোট ৪৫টি খেলা সম্পন্ন হবে। প্রত্যেক দলই সর্বমোট নয়টি খেলায় অংশ নিবে। গ্রুপের শীর্ষ চার দল নক-আউট পর্বে উপনীত হবে। ১৯৯২ সালের ক্রিকেট বিশ্বকাপেও একই প্রক্রিয়া অবলম্বন করা হয়েছিল।
মুলতান বিভাগ

মুলতান বিভাগ পাকিস্তানের পাঞ্জাব প্রদেশের প্রশাসনিক বিভাগ ছিল, যেটি ২০০০ সালে সংস্কারের তৃতীয় পর্যায়ের সরকার বিলুপ্ত না হওয়ার আগ পর্যন্ত বিভাগ হিসেবে পরিচালিত হত।
বিভিন্ন জেলা বিলুপ্ত হওয়ার পর নিম্নলিখিত জেলাগুলি ডেরা ইসমাইল খান বিভাগে বিদ্যমান::